ועדת הבריאות, כנסת 24, פרוטוקול מספר 167, 2022-07-04 11:45

עידית סילמן: אנחנו מקיימים דיון שבו נסקור את פעילות ועדת הבריאות של הכנסת העשרים-וארבע.

עידית סילמן: קודם כול אנחנו מתנצלים על האיחור בפתיחת הדיון.

עידית סילמן: הרבה אנשים טובים שהיו כאן נאלצו לעזוב.

עידית סילמן: אבל רק אקדים ואומר שהיה לנו דיון בנושא האלימות כלפי צוותים רפואיים בבתי חולים ובכלל במערכת הבריאות ואנחנו לא נעבור על זה לסדר היום.

עידית סילמן: הקדשנו לזה את מיטב הזמן שהיה צריך, ויש לנו עכשיו כבר התקדמות מול כמה משרדים און-ליין ואנחנו מנסים לראות מה אפשר לעשות גם במליאה היום כדי לקדם חקיקה כזאת או אחרת.

עידית סילמן: אני חייבת לומר שנפלה בחלקנו הזכות – זו זכות גדולה מאוד – שהצלחנו להביא בכנסת העשרים-וארבע שתהיה ועדת בריאות סטטוטורית עצמאית, לפצל אותה מוועדת העבודה והרווחה.

עידית סילמן: חשבתי שנכון להקים ועדת בריאות, גם אחרי שנתיים של קורונה וגם כמי שבאה מתוך מערכת הבריאות שמעסיקה המון מאוכלוסיית מדינת ישראל, מן האזרחים, גם כצוותים רפואיים, גם ככוחות עזר.

עידית סילמן: כל מי שפוגש במערכת הזו ברגעים הקשים יותר שלו, שבאמת שם נדרשת החמלה הכי גדולה – מדוע שבסופו של דבר בית המחוקקים לא ידבר בריאות?

עידית סילמן: מדוע לא יהיו בו חברי כנסת שמתעסקים בבריאות אלא מיעוט, וצריך לומר: מיעוט קטן?

עידית סילמן: הרבה יותר קל ואולי פשוט וגם אולי הרבה יותר מקבל הד תקשורתי לצייץ על ריבונות ומשילות או על הרבה דברים אחרים שקשורים לבית המחוקקים ומקבלים במה.

עידית סילמן: אבל דווקא הנושא הזה, שנדחק המון שנים לקרן זווית, ביקשנו להביא אותו לקדמת הבמה, וצריך לומר: לקדמת הבמה הציבורית והפוליטית.

עידית סילמן: הבית הזה הדהד המון נושאים שהיו חשובים ציבורית ושלא ויתרנו עליהם.

עידית סילמן: אז קודם כול אני גאה ושמחה על כך שבתוך אותם הסכמים קואליציוניים זה היה המקום שלי לעמוד על הרגליים האחוריות ולבקש ועדת בריאות.

עידית סילמן: צריך להודות שבאמת הסכימו ובאו לקראת ושיתפו אתנו פעולה.

עידית סילמן: אני זוכרת את הימים הראשונים, גם מול יושב-ראש הכנסת וגם מול הצוותים של הקואליציה והאופוזיציה, וצריך לומר: גם מול היועצות המשפטיות שלא הבינו מאיפה בא הרעיון הזה ולמה צריך אותו בכלל ונעמדו על הרגליים האחוריות כדי שלא נפריד את ועדת הבריאות מוועדת העבודה והרווחה וטענו שזה לא נכון, וטענו שאולי זה ייצור אי-סדר בתוך המערכת ושאולי לא תהיה לוועדה הזאת מספיק עבודה ונפח.

עידית סילמן: אני חושבת שלא היה יום אחד של דיונים שלא ניצלנו אותו מתחילתו ועד סופו.

עידית סילמן: באמת צריך להגיד תודה שהסכימו להביא את זה, ובסופו של דבר ליישם את ההחלטה הזו של הממשלה ושל ההסכמים הקואליציוניים ובאמת לפתוח כאן את ועדת הבריאות.

עידית סילמן: אני חושבת שזה הוכיח את עצמו, בטח בשנה הזו, שיש מקום לוועדת בריאות בכנסת.

עידית סילמן: יש לי האמונה שלעד תישאר ועדת בריאות בכנסת והיא לא תאוחד בחזרה, למרות שזו הייתה הוראת שעה לכנסת הזו, אבל יש לי תחושה שהיא כבר תקבל את הבמה המגיעה לה.

עידית סילמן: הבמה הזאת היא לא רק בזכותי.

עידית סילמן: היא בזכות כל השותפים שנמצאים כאן

עידית סילמן: מסביב לשולחן, שזה גם המשרדים ובעיקר גם חברי הכנסת שהם חברים בוועדת הבריאות: חבר הכנסת ד"ר אחמד טיבי, חברת הכנסת טטיאנה מזרסקי, השר לשעבר וחבר הכנסת לשעבר יעקב ליצמן, חבר הכנסת אלון טל שגם ניהל ועדת משנה יפה מאוד כאן ונתן במה לנושאים שכמעט ולא דיברו עליהם בכנסת, ועוד חברי כנסת שלא כולם נמצאים כאן אבל אנחנו כבר אחרי פיזור.

עידית סילמן: נעבור אליכם, חברי הכנסת.

עידית סילמן: חבר הכנסת אחמד טיבי, בבקשה.

אחמד טיבי: תודה רבה.

אחמד טיבי: האמת היא שדווקא בשנים האחרונות הוכח שיש צורך בוועדת בריאות עצמאית וסטטוטורית, וטוב שהיא התקיימה.

אחמד טיבי: נדונו בה הנושאים החשובים ביותר לציבור בהקשר של הבריאות, בריאות הציבור, מערכת הבריאות, משרד הבריאות, בתי החולים.

אחמד טיבי: אנחנו גם העברנו כמה חוקים שהוכנו באמצעות הוועדה.

אחמד טיבי: לאחרונה אני זוכר את חוק הדימות בנוגע לטכנאי רנטגן, הסדרת העיסוק.

אחמד טיבי: גם לפני שבוע העברנו את חוק עוזרי רופא, שהוא חוק חשוב של משרד הבריאות.

אחמד טיבי: דנו בנושא מכשור רפואי, CT scan לפריפריה.

אחמד טיבי: דנו בנושא מוקדי החירום, בקיצור תורים, בסל הבריאות, בקאפ ששיגע את הוועדה ואת המשתתפים בדיונים ואת מנהלי בתי החולים.

אחמד טיבי: דנו בנושא מיטות האשפוז ותקציבים למערכת הבריאות.

אחמד טיבי: ובעיקר, כפי שהיה הדיון לפני שעה קלה, דנו באלימות כלפי צוותי רפואה.

אחמד טיבי: דנו בתוכנית הבריאות לשדרוג החברה הערבית בנושאי השמנה ועודף משקל ועישון.

אחמד טיבי: יש החלטה חשובה של משרד הבריאות בנושא תוכנית החומש לקידום הבריאות בחברה הערבית, 650 מיליון שקל.

אחמד טיבי: זה לא הרבה לחמש שנים אבל זה חשוב.

אחמד טיבי: אני רוצה להודות ליושבת-ראש הוועדה שניהלה את הדיונים והעלתה את הנושאים החשובים הללו.

אחמד טיבי: תודה רבה ובהצלחה לשאר החברים.

אחמד טיבי: חשוב לציין, נמצא כאן שר לשעבר, חבר כנסת לשעבר שהיה שר הבריאות.

אחמד טיבי: אני עבדתי מולו.

אחמד טיבי: ליצמן, אני רוצה להודות לך על חוק מלפני שמונה או תשע שנים בעניין הסדרת העיסוק במקצועות הרפואה: פיזיותרפיה, ריפוי בעיסוק, דיאטה וכולי.

אחמד טיבי: הפקידות של משרד הבריאות התנגדה אז והם הגיעו לכאן לפני הקריאה השנייה והשלישית והיה פקיד בכיר שניסה לסכל את החוק.

אחמד טיבי: סגן השר דאז, קוראים לו ליצמן, הכריע בניגוד לעמדה של הפקידות.

אחמד טיבי: החוק הזה עוזר מאז לאלפי אנשים במקצועות הללו, ועליו נבנו עוד תיקונים והסדרת מקצועות אחרים.

עידית סילמן: אני מצטרפת אליך לברכות.

עידית סילמן: לשר הייתה מדיניות לגבי נושאים מסוימים: הסדרת מקצועות, מכשור של MRI ו-CT, לפרוס אותם, טיפולי שיניים – מדיניות של נושאים שבהם הוא התמקד ואותם הוא קידם, וראינו אותו בשטח.

אחמד טיבי: אפרופו טיפול שיניים, אתה גם עזרת לי להעביר חוק טיפול שיניים חינם לחולי שיתוק מוחין, פרט לרפורמה שלך שעברה לטיפול שיניים חינם לילדים.

אחמד טיבי: זו הייתה רפורמה חשובה.

יעקב ליצמן: אני לא רץ לכנסת הבאה.

יעקב ליצמן: ..

עידית סילמן: בסדר, אנחנו מפרגנים גם כך, לא רק בענייני פריימריז.

עידית סילמן: אנחנו נעזור גם למי שירצה להתפרנס.

אחמד טיבי: מותר לפרגן ומגיעה לך תודה, מכובדי.

אחמד טיבי: תודה רבה.

עידית סילמן: אני רוצה לומר שכשר אתה הגעת לוועדה כל הזמן, גם כשזו הייתה ועדת הבריאות, העבודה והרווחה.

עידית סילמן: אני ראיתי את זה גם מבחוץ כמי שעבדה במערכת הבריאות.

עידית סילמן: הרגשנו את הנוכחות של השר בתוך המערכת, שזה היה מאוד מאוד חשוב.

עידית סילמן: צריך להודות על דברים שעלו לכותרות והיו עבודה בשטח הלכה למעשה.

עידית סילמן: כל שר בוחר במה להתמקד, מה הנושאים שחשובים לו, אבל מיקוד הוא דבר חשוב.

עידית סילמן: בכלל חזון ומדיניות של משרד זה דבר חשוב מאוד.

עידית סילמן: תודה רבה לך, חבר הכנסת אחמד טיבי.

עידית סילמן: חברת הכנסת טטיאנה מזרסקי, שאני חייבת לומר באופן אישי שהיא גם חברה טובה, גם מגיעה מתוך מערכת הבריאות.

עידית סילמן: גם ניהלת כאן דיונים, גם הוספת לנו הרבה מן הידע שלך.

עידית סילמן: טטיאנה הגיעה אתנו כמעט לכל הסיורים בשטח, למדה אתנו.

עידית סילמן: בסוף אין טוב ממראה עיניים בתוך מערכת הבריאות.

עידית סילמן: אז תודה לך על הנכונות, על המאמץ, על ההשתתפות וגם על קידום חקיקה של בריאות בפועל הלכה למעשה בצורה מדהימה ותמיד, צריך לומר, בנועם, בעוז ובענווה.

טטיאנה (טניה) מזרסקי: תודה רבה, עידית, היושבת-ראש היקרה.

טטיאנה (טניה) מזרסקי: הייתה לנו שנה מורכבת אבל שנה טובה.

טטיאנה (טניה) מזרסקי: קודם כול, אני שמחה שהפכתי להיות חלק בלתי נפרד מוועדת הבריאות.

טטיאנה (טניה) מזרסקי: זאת הקדנציה הראשונה שלי בכנסת ואני שמחה שדווקא בקדנציה הזאת את הצלחת להשיג הקמת ועדה עצמאית, ועדת בריאות שתעסוק רק בענייני בריאות.

טטיאנה (טניה) מזרסקי: לא הספקנו לגעת בכל הנושאים, היו הרבה נושאים, אבל ניסינו, ואת ניסית ויזמת, ואנחנו יזמנו וניהלנו פה דיונים.

טטיאנה (טניה) מזרסקי: במהלך השנה הכרתי ביחד אתך ועם שאר חברי הוועדה את האנשים הנפלאים שפועלים במערכת הבריאות.

טטיאנה (טניה) מזרסקי: עבדנו ביחד עם משרד הבריאות ועם הגופים האחרים שפועלים למען בריאות הציבור במדינה היפה שלנו.

טטיאנה (טניה) מזרסקי: במהלך השנה ביקרנו ביחד ואני הכרתי לעומק כמעט את כל המרכזים הרפואיים בפריפריה והתגייסתי לפעול למען הפריפריה.

טטיאנה (טניה) מזרסקי: יזמתי הצעת חוק לקידום שירותי רפואה באילת.

טטיאנה (טניה) מזרסקי: הסתובבתי מקריית שמונה ועד אילת.

עידית סילמן: נכון, צריך לומר על אילת, שהייתה חשובה לך מאוד הפריפריה ושמנו על זה דגש במיקוד של חלוקת המכשירים הרפואיים והתעקשנו גם על אילת.

טטיאנה (טניה) מזרסקי: נכון.

טטיאנה (טניה) מזרסקי: כאשר הסתובבתי בין קריית שמונה ואילת – תיכף אתייחס גם לחלוקת המכשירים – בקריית שמונה היה לי חשוב לפעול למען המשך פעילות של מוקד רפואה דחופה.

טטיאנה (טניה) מזרסקי: הייתה החלטת ממשלה ב-2018 לתקצב מוקד למתן שירותי רפואה בשעות שבהן מרפאות קופות החולים סגורות.

טטיאנה (טניה) מזרסקי: התקציב נגמר השנה בחודש אוקטובר.

טטיאנה (טניה) מזרסקי: פעלתי רבות מול משרד האוצר ומשרד הבריאות והבוקר התבשרנו שבקריית שמונה יקבלו 1.5 מיליון שקל להמשך הפעלת מוקד לרפואה דחופה.

טטיאנה (טניה) מזרסקי: זאת בשורה חדשה שעדיין לא כולם מכירים.

טטיאנה (טניה) מזרסקי: ביקרתי גם בבית חולים העמק.

טטיאנה (טניה) מזרסקי: אני מצדיקה את המאבק של מנהלי המחלקות, שמענו אותם גם היום, ולא אשאר אדישה.

טטיאנה (טניה) מזרסקי: אני מקווה שנוכל לקדם ביחד את הפיתוח של בית החולים וננסה להוציא אותם מן המשבר העמוק שהם נמצאים בו.

טטיאנה (טניה) מזרסקי: הכרתי אנשים שעובדים לילות כימים ומצילים חיים, הן בשכר והן בהתנדבות: רופאים, עובדי סיעוד, טכנאים רפואיים, פרמדיקים, עובדים במינהל הרפואי, רוקחים.

טטיאנה (טניה) מזרסקי: הגשתי גם הצעת חוק להחמרת ענישה בגין תקיפה של עובדי מערך בריאות.

טטיאנה (טניה) מזרסקי: אציין גם עכשיו שהתיקון שלי להצעת החוק היה בהוספת הגדרה מי הוא עובד מערך בריאות.

טטיאנה (טניה) מזרסקי: עד היום החוק התייחס למעניק טיפול ועובד חירום בעת מתן טיפול.

טטיאנה (טניה) מזרסקי: התיקון שהצעתי מכניס תחת ההגדרה הזאת את כל העובדים, גם עובדי מינהל, גם רוקחים, וטרינרים וכל העובדים במרכזים רפואיים.

טטיאנה (טניה) מזרסקי: התגייסתי לפעול למתן שירותי בריאות ורפואה בפריפריה וכבר באישור תקציב 2021–2022 התערבתי במספר סעיפים שקובעים את נהלי ההתחשבנות בין קופות החולים לבתי החולים.

טטיאנה (טניה) מזרסקי: בדיונים שנערכו בדיוק לפני שנה דרשתי לתקן את נוסח הסעיף לגבי איחוד תקרות ורצפות של בתי חולים שנמצאים בקרבה גיאוגרפית.

טטיאנה (טניה) מזרסקי: כך למשל שמרנו על בית חולים בני ציון בחיפה.

טטיאנה (טניה) מזרסקי: זה הישג חשוב.

טטיאנה (טניה) מזרסקי: התקשרתי והייתי בשיחות עם משרד האוצר.

עידית סילמן: אנשים לא מבינים עד כמה בקאפ יש הרבה מאוד רכיבים קטנים ומשמעותיים.

עידית סילמן: אנחנו פשוט פירקנו פה את הקאפ לגורמים, צריך לומר, וחיברנו אותו מחדש בצורה טובה שמספקת גם את הקהילה וגם את בתי החולים.

עידית סילמן: הראינו לראשונה שלא תמיד האחד צריך לבוא על חשבון השני.

עידית סילמן: זה אחד הדברים הכי חשובים, כי תמיד במערכת הבריאות הרגילו אותנו שהאחד בא על חשבון השני.

עידית סילמן: צריך לתת גם לאלה וגם לאלה, זה רצף.

עידית סילמן: זה כפי שמסתכלים על המתמחים ועל הרופאים המומחים ועל סטודנטים – צריך להסתכל על רצפים ולראות בכל אחד השלמה של המערך ולא האחד על חשבון השני.

טטיאנה (טניה) מזרסקי: אם כבר דיברנו עכשיו על שיטת הקאפיטציה, צריך לשנות אותה.

טטיאנה (טניה) מזרסקי: יכול להיות שהיא הייתה מתאימה לפני חמש–שש שנים אבל עכשיו הטכנולוגיות השתנו ואנחנו בעידן חדש.

טטיאנה (טניה) מזרסקי: לפני שנה נלחמנו גם על הסדרה ברורה בהעברת התשלומים השוטפים לבתי חולים ציבוריים.

טטיאנה (טניה) מזרסקי: לפי השיטה החדשה זה נעשה באמצעות העברות דרך הביטוח הלאומי.

טטיאנה (טניה) מזרסקי: זה שינוי חשוב מאוד, ועכשיו אני שומעת משוב מבתי חולים ציבוריים שהם מקבלים כסף.

טטיאנה (טניה) מזרסקי: בחודש מאי הם קיבלו תשלום ראשון, אבל קיבלו רטרואקטיבית החל מינואר, וזה הישג.

טטיאנה (טניה) מזרסקי: יש פה משקל לפעילות של ועדת הבריאות, שמפקחת על משרדי הממשלה, וכל הכבוד לעידית שיזמה את קידום הדבר הזה.

טטיאנה (טניה) מזרסקי: רוב הפערים שלנו במערכת הבריאות נוצרו וממשיכים במציאות בגלל התמחור הלא נכון של שירותי בריאות.

טטיאנה (טניה) מזרסקי: יש פעולות שכבר אינן נחשבות נדירות ויקרות ועדיין מתמחרים אותן לפי הנתונים של פעם.

טטיאנה (טניה) מזרסקי: אני חושבת שהגיע הזמן לעדכן את המחירון.

טטיאנה (טניה) מזרסקי: בכל דיון אני מזכירה את זה ואני מקווה שלקראת הכנסת הבאה אנחנו כבר נאשר כאן בוועדת הבריאות את המחירון המעודכן.

טטיאנה (טניה) מזרסקי: יש לכם עכשיו במשרד הבריאות זמן לעבוד ביחד עם משרד האוצר על עדכון המחירון הזה.

טטיאנה (טניה) מזרסקי: רק לפני שבוע אושרו תקנות בריאות העם (מכשירים רפואיים מיוחדים).

טטיאנה (טניה) מזרסקי: חלק מן המכשירים מזמן כבר אינם מיוחדים והם נמצאים בשימוש יום-יומי בכל המרכזים הרפואיים, בבתי חולים ובקהילה.

טטיאנה (טניה) מזרסקי: פניתי כבר למשרד הבריאות ואני מצהירה גם כאן בסיכום פעילות הוועדה שהגיע הזמן להוציא את הרובוטים לביצוע ניתוחים מן התקנות המגבילות.

טטיאנה (טניה) מזרסקי: נלחמתי גם ביחד עם חברי הוועדה על אישור הפעלת רובוט דה וינצ'י בבית החולים לגליל, ביחד עם עידית וחבר הכנסת אופיר כץ, לחמנו ועכשיו זה אושר בדיעבד.

טטיאנה (טניה) מזרסקי: אנחנו לא צריכים להגיע למשברים כאלה.

טטיאנה (טניה) מזרסקי: ההייטק המפורסם והטכנולוגיות המתקדמות בעולם הרפואה – כל זה צריך לשרת את אזרחי מדינת ישראל.

טטיאנה (טניה) מזרסקי: אנחנו לא צריכים להגביל את התושבים, את תושבי הפריפריה ותושבי המרכז לקבל את השירות הזה.

טטיאנה (טניה) מזרסקי: אני פונה למשרד האוצר, דעו שזאת האשליה: אם אנחנו כביכול חוסכים בהוצאות, אם חוסכים באי-שימוש במכשיר יקר, אבל ניתוחים שמתבצעים על פי השיטה הישנה הרבה יותר מסוכנים לבריאות של המטופלים, שמחלימים במשך תקופה ארוכה יותר ויש הרבה יותר סיבוכים אחרי ניתוחים פתוחים.

טטיאנה (טניה) מזרסקי: זה יעלה למדינה הרבה יותר כסף.

טטיאנה (טניה) מזרסקי: ההבדל הוא שההוצאה תירשם במשרד הרווחה ולא במשרד הבריאות.

טטיאנה (טניה) מזרסקי: אני מציעה לא לחסוך על מכשור יקר, כן לאפשר ליישם טכנולוגיות מתקדמות בבתי חולים במדינה, גם בפריפריה וגם במרכז.

טטיאנה (טניה) מזרסקי: באישור תקנות בריאות העם (מכשירים רפואיים מיוחדים) היה לי חשוב שבתי חולים בפריפריה יקבלו רישיונות לרכישה והפעלת טכנולוגיות מתקדמות.

טטיאנה (טניה) מזרסקי: היו שם הגדרות לפי גודל האוכלוסייה וצפיפות האוכלוסייה.

טטיאנה (טניה) מזרסקי: שוב, זה הדגיש את הפער בין מרכז לפריפריה.

טטיאנה (טניה) מזרסקי: אסור להשאיר את הפריפריה בשוליים.

טטיאנה (טניה) מזרסקי: תושבי הדרום ותושבי הצפון היו נאלצים לנסוע שעות ארוכות כדי לקבל שירות רפואי בסיסי.

טטיאנה (טניה) מזרסקי: לקראת אישור התקנות וידאתי שבית החולים באילת מקבל גם MRI וגם CT חדש משלו.

טטיאנה (טניה) מזרסקי: היה לי חשוב שאחד מבתי החולים בצפון יקבל אישור להתקנה והפעלה של תאי לחץ.

טטיאנה (טניה) מזרסקי: משרד האוצר ומשרד הבריאות אישרו שהתוספות הללו נכנסו לתקנות.

טטיאנה (טניה) מזרסקי: יחד עם יושבת-ראש הוועדה, גברתי חברת הכנסת עידית סילמן, העברנו גם חוק פרמדיקים.

טטיאנה (טניה) מזרסקי: עבדנו קשה גם על הצעת חוק איחוד קווי חירום בלא מעט דיונים.

טטיאנה (טניה) מזרסקי: אני מתחייבת להמשיך לפעול למען צמצום פערים בבריאות.

טטיאנה (טניה) מזרסקי: לסיכום, אני רוצה לאחל לראש הממשלה יאיר לפיד, יושב-ראש מפלגת יש עתיד, הצלחה רבה.

טטיאנה (טניה) מזרסקי: מפלגת השלטון הפקידה בידי את המנדט לטפל בנושא הבריאות ולקדם אותו.

טטיאנה (טניה) מזרסקי: אני מאחלת לכולנו בהצלחה ובריאות.

עידית סילמן: תודה רבה חברת הכנסת טטיאנה מזרסקי.

עידית סילמן: אנחנו מצטרפים אליך לבקשה להשקיע משאבים בבריאות.

עידית סילמן: צריך לומר שזה גם הזדמנות.

עידית סילמן: יש פעמים שהמעברים הללו מייצרים הזדמנות.

עידית סילמן: אם תדעי לנצל את ההזדמנות הזאת ביחד עם יושב-ראש המפלגה שלך כדי להביא עוד משאבים אל תוך מערכת הבריאות, לפני שבונים כאן כנסת חדשה, לפני שעוברים הלאה, אנחנו כמובן נשמח.

עידית סילמן: שר הבריאות לשעבר, חבר הכנסת לשעבר יעקב ליצמן, שסייע כאן באחד הדיונים המשמעותיים על איחוד מוקדי החירום וסייע לפשרה עצומה בין שני ארגונים גדולים, מד"א ואיחוד הצלה, שכל כולם גמילות חסדים, ותודה על כך, ועוד הרבה דברים שסייעת בהתייעצויות, בנוכחות בתוך הוועדה, עם הידע המוקדם שלך על פנים המערכת.

עידית סילמן: בבקשה.

יעקב ליצמן: תודה גברתי היושבת-ראש.

יעקב ליצמן: אם למישהו יש ספק לגבי ועדת הבריאות, הספק היה למה לא עשו את זה לפני 20 שנים, לא האם צריך את זה עכשיו, כי זה ברור.

יעקב ליצמן: לדעתי במשך כל השנים הייתה צריכה להיות ועדה מיוחדת בנושא הבריאות, וטוב שיש כאן ועדה.

יעקב ליצמן: אני רוצה לגעת בכמה נקודות על דברים שעשיתי וכמה נקודות שלדעתי עדיין מצריכות טיפול.

יעקב ליצמן: הזכרת קודם את אילת.

יעקב ליצמן: באילת יש את יוספטל, אבל תתפלאו לשמוע: אין שם צנתורים.

יעקב ליצמן: לדעתי זה כמו עיר שאין בה רפואה.

יעקב ליצמן: אם אין צנתורים וחלילה וחס מישהו מקבל התקף לב באילת, מה הוא עושה?

יעקב ליצמן: אנחנו עשינו טלאי, ממש לא יותר מזה, מסוקים לבית חולים סורוקה.

יעקב ליצמן: הרי כמעט בכל הכנסים היום נוסעים לאילת, אבל אם אין שם רפואה אז כמעט אי אפשר יהיה לנסוע לשם.

יעקב ליצמן: צריך לחייב אותם לעשות צנתורים באילת.

יעקב ליצמן: בסך הכול זה לא מי יודע מה ביג-דיל או עלות גבוהה.

יעקב ליצמן: צריך לחייב את זה, ואני מקווה שתערכי דיון על הנושא הזה.

עידית סילמן: היינו אמורים להיות ביום חמישי האחרון באילת, למשך יום שלם של הוועדה באילת, אך לאור פיזור הכנסת דחו לנו את זה.

עידית סילמן: כולם כאן כבר הזמינו טיסות אבל בעזרת השם אנחנו ניסע.

עידית סילמן: אנחנו שם מחר.

יעקב ליצמן: אני רוצה להגיד כמה כותרות.

יעקב ליצמן: הגמרא אומרת: "הרוצה לאבד ממונו", להפסיד את הכסף שלו, "ישכיר פועלים ואל יעמוד עמהם", שישכור עובדים אבל שלא ישגיח עליהם.

יעקב ליצמן: במה דברים אמורים?

יעקב ליצמן: לדעתי התפקיד של שר הבריאות הוא לעשות ביקורי פתע בבתי החולים בלילה, כאשר כולם ישנים הוא צריך להיות ער, צריך להגיע למקום.

יעקב ליצמן: ברוך השם אני שמח שעשיתי את זה.

יעקב ליצמן: זה היה הבייבי שלי בתקופתי, שערכתי ביקורי פתע.

יעקב ליצמן: אז רואים את הרופאים, רואים את המתמחים אחרי שעובדים כבר 30 או 50 שעות, רואים אילו תיקונים צריך לעשות.

יעקב ליצמן: לדעתי זה אחד הדברים הכי חשובים.

יעקב ליצמן: על נושא טיפולי שיניים לא צריך לדבר, אבל לגבי טיפולי שיניים למבוגרים – התחלתי עם זה, זה לא ממשיך וצריך להמשיך את זה.

יעקב ליצמן: זה לא הרבה כסף ולדעתי צריך להמשיך בנושא הזה.

יעקב ליצמן: הרפורמה בבריאות הנפש שעשיתי – זה טוב אך לא מספיק.

יעקב ליצמן: אחד הדברים שצריך לעשות הוא שיפוץ בתי חולים פסיכיאטריים.

יעקב ליצמן: המצב לא טוב.

יעקב ליצמן: בחלק מבתי החולים התחלתי, עשיתי, אבל לא הגעתי לכולם, לא היה לי כסף.

יעקב ליצמן: התקציב בבתי החולים הציבוריים – כפי שהזכרת קודם, בשבוע שעבר נכנס כסף באופן חלקי לבתי החולים הציבוריים.

יעקב ליצמן: יש שביתת רופאים, תהיה עוד מעט, זה חייב להיות, ואז תהיה העלאה בשכר.

יעקב ליצמן: גם זה מגיע להם, אין לי בעיה עם זה, אחיות ורופאים.

יעקב ליצמן: אבל בו בזמן שבבתי החולים הממשלתיים הממשלה מכסה, בבתי החולים הציבוריים אף אחד לא מכסה, וההעלאה חלה על שניהם באותו אופן.

יעקב ליצמן: לכן צריך לדעתי, התחלתי בזמנו לפעול שיקבלו תקציב, הגעתי להסכם עם ראש הממשלה דאז נתניהו, שיעלו את מס הבריאות בעוד חצי אחוז, זה יביא 5 מיליארד שקל, שחלק ילך גם לזה.

יעקב ליצמן: זה טעון טיפול.

יעקב ליצמן: הנושא הבא הוא שזכיתי להגדיל את סל התרופות מ-300 ל-500 מיליון שקל.

יעקב ליצמן: היום זה 550 מיליון שקל.

יעקב ליצמן: זה לא מספיק.

יעקב ליצמן: צריך לפחות עוד 200–250 מיליון שקל.

יעקב ליצמן: לדעתי עם מה שהזכרתי קודם על העלאת מס בריאות בעוד חצי אחוז, יש שם את הכסף ואפשר להגיע לזה.

יעקב ליצמן: בתי החולים בנצרת – ביקרתי.

יעקב ליצמן: אני לא זוכר אם איזה שר ביקר בהם לפניי אבל אני ביקרתי שם.

יעקב ליצמן: נתתי להם צנתור, נתתי להם MRI, על אף שלפי הכללים של משרד הבריאות לא הגיע להם, אבל לא ייתכן שלבית חולים בפריפריה לא יהיה את זה.

עידית סילמן: אתה הגדרת שלכל בתי החולים הציבוריים שמשרתים את הציבור צריך להיות MRI, זאת הייתה ההגדרה שלך.

יעקב ליצמן: אגיד לך יותר מזה, כאשר נכנסתי לתפקידי היה רישום שב-OECD יש תשעה MRI.

יעקב ליצמן: כאשר ראיתי את זה התחלתי לבדוק והתברר לי שיש בתי חולים שיש להם אפילו חמישה, בגנבה, למחקר, לכל מיני דברים.

יעקב ליצמן: קודם כול הצעתי להם שכולם יגלו מה יש להם ואני אכשיר להם.

יעקב ליצמן: ואז לא כולם גילו, חלק כן ואז עשיתי הכשרה.

יעקב ליצמן: אין סיבה בעולם ש-MRI יצטרך להיות פר אוכלוסייה מסוימת.

יעקב ליצמן: זה טרף, זה פסול, אסור שיהיה דבר כזה.

יעקב ליצמן: צריך לתת MRI למי שרוצה, ו-CT למי שרוצה.

יעקב ליצמן: אפשר לעשות את זה חמישה בבתי חולים, אפשר לתת לכל קופות החולים.

יעקב ליצמן: עוול בכלל שזורקים אנשים מבתי חולים, ואני לא מדבר על כך שמקבלים תור בעוד חמישה חודשים.

יעקב ליצמן: בינתיים זה פיקוח נפש.

יעקב ליצמן: אלה הדברים שצריך לבצע.

יעקב ליצמן: בכל פעם שלחצתי זרקו לי עוד כמה מכשירים, אבל זה לא פתרון.

יעקב ליצמן: צעקתי נגד זה אבל בינתיים לא הצלחתי.

יעקב ליצמן: אני מבקש שהוועדה תקיים עוד דיון בנושא.

יעקב ליצמן: היה כבר דיון כזה בוועדה, אבל צריך להתקדם.

יעקב ליצמן: היום MRI זה כבר קטן, יש כבר MRE, יש עוד דברים חדשים, ואני לא מדבר על רובוט ועל כל הדברים החדשים שיש.

יעקב ליצמן: אין שום סיבה בעולם שבכל בתי החולים לא יוכלו להכניס את מה שהם רוצים.

יעקב ליצמן: צריך לשכלל את הרפואה.

יעקב ליצמן: הדבר האחרון שאני רוצה להזכיר הוא סימון אדום על האוכל, גם זה דבר שעשיתי.

יעקב ליצמן: זה הצליח מאוד, מעבר למה שחשבתי.

יעקב ליצמן: אני לבד הולך למכולת וקונה ואני רואה שאנשים מסתכלים ומחזירים מוצרים למדף, אז סימן שזה הצליח.

יעקב ליצמן: צריך להמשיך בזה.

יעקב ליצמן: היה לי מאבק עם הגדולים, אני לא רוצה להזכיר שמות, אבל לגבי אוכל מוכן יש מי שניהלו נגדי מלחמה בפועל, ואני לא רוצה להיכנס לפרטים.

יעקב ליצמן: לדעתי גם הג'אנק פוד, את האוכל הזה שקונים בחנויות האלה, לא משנה מה השם של זה, אם זה בורגר או מקדונלדס או בורגר ראנץ', אני קורא למשרד הבריאות – הבטחתי ולא הספקתי – לעשות ביקורת על האוכל.

יעקב ליצמן: אפשר לבדוק את האוכל שלהם, אם זה אדום או לא אדום.

יעקב ליצמן: לדעתי 80% מן האוכל המוכן הוא אדום.

יעקב ליצמן: תודה רבה ותודה על הדיון.

עידית סילמן: תודה רבה לשר לשעבר וחבר הכנסת לשעבר ליצמן.

יעקב ליצמן: ביקשו שאספר כאן סיפור על מה שהיה לי.

יעקב ליצמן: שמרתי את זה במשך כל השנים בסוד ולא סיפרתי, אספר על זה עכשיו.

יעקב ליצמן: כאשר רציתי שיהיו טיפולי שיניים בחינם לילדים הייתי סגן שר וקראתי להנהלה.

יעקב ליצמן: הנוהל, המחיר נקבע כך: כמה זה טיפול שורש, זה היה קל, ואחר כך יורדים לטיפול רגיל וצילום וביקור.

יעקב ליצמן: בקיצור, בישיבת ההנהלה הביאו לי פרטים שטיפול שורש לפי הסבסוד שאני הולך לעשות צריך לעלות 80 שקל.

יעקב ליצמן: התפלאתי, זה יקר, על אף שאז זה עלה אלפי שקלים בשוק החופשי.

יעקב ליצמן: אבל בסדר, 80 שקל.

יעקב ליצמן: שאלתי את כל אחד: כמה זה עולה?

יעקב ליצמן: 80 שקל?

יעקב ליצמן: בסדר.

יעקב ליצמן: במהלך הישיבה מישהו העביר לי פתק בסוד שיש להנהלה מחיר אחר ולא מגלים אותו.

יעקב ליצמן: ואז שאלתי את כולם עוד פעם: 80 שקל?

יעקב ליצמן: כן.

יעקב ליצמן: אמרתי: אתם שקרנים, קמתי ונכנסתי לחדרי וסירבתי לשבת איתם.

יעקב ליצמן: אז המנכ"ל היה רוני גמזו.

יעקב ליצמן: הוא נכנס לחדרי ואמר לי שרוצים לחזור בתשובה, לגלות לי את המחיר האמיתי.

יעקב ליצמן: היות ורציתי שיהיו טיפולי שיניים נכנסתי שוב לחדר הישיבות.

יעקב ליצמן: מה המחיר החדש?

יעקב ליצמן: 40 שקל לטיפול שורש.

יעקב ליצמן: שאלתי את כולם: 40 שקל?

יעקב ליצמן: כן.

יעקב ליצמן: אמרתי למזכירה: תרשמי בפרוטוקול, מאשרים שהולכים לעשות טיפולי שיניים לילדים וטיפול שורש עלותו 40 שקלים לפי מה שכולם מזמרים לי.

יעקב ליצמן: אמרתי: כולכם חצופים בגלל ששיקרתם לי.

יעקב ליצמן: זה 20 שקל.

יעקב ליצמן: גברתי, אני רוצה להגיד לך שזה המחיר היום, 21 שקל.

יעקב ליצמן: הם צעקו שכולם יפשטו את הרגל.

יעקב ליצמן: אף אחד לא פשט את הרגל.

יעקב ליצמן: דבר אחד שמצריך תיקון, שהתורים עדיין ארוכים.

יעקב ליצמן: צריך לקצר את התורים.

יעקב ליצמן: אני מאחל לכם הצלחה.

עידית סילמן: קודם כול, יישר כוח על כך שאתה לא מוותר.

עידית סילמן: נמצא אתנו בזום פרופ' נחמן אש, שממהר לדיון אחר ורוצה להגיד כמה מילים.

עידית סילמן: פרופ' נחמן אש, מנכ"ל משרד הבריאות, אדם שליווה את דיוני הוועדה במקצועיות, בנחישות, תמיד עם תשובות לוועדה.

עידית סילמן: אנחנו מבינים שבשנה הזו היה עומס רב.

עידית סילמן: בבקשה, פרופ' אש.

נחמן אש: תודה רבה, חברת הכנסת סילמן.

נחמן אש: אני ממש מתנצל שאני לא נמצא אתכם פיזית.

נחמן אש: זה בהחלט דיון חשוב מאוד ומכובד, אבל אני מודה לך על ההזדמנות לומר כמה מילים בזום.

נחמן אש: בראש ובראשונה אני רוצה להודות לך ולחברי הוועדה, חברי הכנסת, על עבודה אינטנסיבית מאוד.

נחמן אש: כאשר אני מסתכל על השקף שהוצג קודם, אני לא מאמין שעברה רק שנה.

נחמן אש: בשנה הזאת הספקתם כל כך הרבה בעשייה.

נחמן אש: שנה זה לא הרבה זמן ויש הרבה תהליכים שהתחילו וצריכים להמשיך.

נחמן אש: אני מקווה מאוד שניקח אותם קדימה.

נחמן אש: זאת המשימה שלנו, לקחת אותם קדימה וליצור את ההמשכיות לאורך זמן.

נחמן אש: הוועדה הזאת, הזכרתם אותה כוועדה חדשה, נתנה במה חשובה וראויה לנושא הבריאות במדינת ישראל.

נחמן אש: אין ספק שהבמה הזאת מוצדקת וצריכה להיות ועדה מיוחדת שעוסקת בנושא הבריאות.

נחמן אש: אני בהחלט מאמין, כמוך, שזה יימשך הלאה.

נחמן אש: ראיתם את כל הנושאים החשובים שהוועדה הזאת דנה בהם.

נחמן אש: בהחלט הזמן הזה נוצל בצורה טובה מאוד.

נחמן אש: אתם הבאתם נושאים מרכזיים מאוד, שהם בליבת העשייה של מערכת הבריאות בישראל.

נחמן אש: יש פה חשיבות עצומה לדיון הציבורי, שגם משפיע בסופו של דבר על ההחלטות שלנו, על העשייה שלנו.

נחמן אש: אני מברך על כך.

נחמן אש: האתגרים של מערכת הבריאות הם רבים.

נחמן אש: חברי הכנסת הזכירו כמה מהם ויש עוד רבים, שבטח יוזכרו בהמשך הדיון.

נחמן אש: הדיונים הם לא תמיד קלים.

נחמן אש: לפעמים אנחנו חוטפים, לפעמים אנחנו מתווכחים, אבל יש חשיבות גם לעניין התודעה, שנושא הבריאות נדון בצורה כזאת, וגם לשיח בין כל הגורמים הרלוונטיים בתוך מערכת הבריאות ומחוץ לה, במערכת הציבורית, במערכת הפרטית, בקרב הספקים.

נחמן אש: כולם מגיעים לשיח בוועדה הזאת.

נחמן אש: לנו כאנשי המקצוע שמייצגים את המשרד בדיונים חשוב מאוד להביא את הצד המקצועי, גם בהיבט של לייצג את העשייה וגם בהיבט של השיקולים השונים.

נחמן אש: הרבה פעמים השיקולים מורכבים וזה בא לידי ביטוי בדיונים.

נחמן אש: לא תמיד קל לנו במרחב הפוליטי אבל זה התפקיד שלנו.

נחמן אש: אני מוכרח לומר שבדיונים שבהם אני השתתפתי, הם תמיד היו ענייניים, גם אם נאמרו דברים לא קלים.

נחמן אש: יחד עם זאת, אני קורא לוועדה להמשיך את השיח הענייני ולשמור עלינו, על הפקידים, בהיבט של ההתנהלות שלפעמים בדיונים כאלה שמתלהטים קצת חורגת.

נחמן אש: אני רוצה להודות על העבודה גם של ועדת המשנה בראשות חבר הכנסת אלון טל בנושא מאתגר מאוד וחשוב, השפעת הסביבה והאקלים.

נחמן אש: גם פה יש צורך בעשייה רבה בהמשך הדרך ואנחנו נתמקד בזה כנראה בשנים הקרובות.

נחמן אש: אני מזכיר שיש לנו נושאים שנדונים בוועדות אחרות.

נחמן אש: לפעמים יש אי-בהירות לגבי מה נדון איפה.

נחמן אש: מבחינתנו ועדת הבריאות היא הוועדה המרכזית.

נחמן אש: אני מאחל לכולם שהוועדה הזאת תמשיך בפעילותה.

נחמן אש: יש לי אפילו איחול גבוה יותר, שהוועדה תזכה לחדר נפרד.

עידית סילמן: הו, נחמן, עכשיו אתה מדבר.

עידית סילמן: ..

נחמן אש: אני רוצה להודות לך באופן אישי, חברת הכנסת סילמן.

נחמן אש: זכיתי לראות כמה אכפת לך מן המערכת, כמה את רוצה לעשות טוב.

נחמן אש: אני חושב שהצלחת להזיז הרבה מאוד דברים וסייעת לקדם את המערכת.

נחמן אש: אני מודה בשם משרד הבריאות על כל העשייה המשותפת הזאת.

עידית סילמן: תודה רבה פרופ' אש.

עידית סילמן: נמצא אתנו מהבוקר ד"ר צבי פישל, שחייב לעזוב וחשוב לי שנשמע אותו.

עידית סילמן: הוא מייצג עולם שלם שנגענו בו בוועדה, עולם הפסיכיאטריה, בריאות הנפש.

עידית סילמן: ד"ר צבי פישל, בבקשה.

צבי פישל: תודה רבה.

צבי פישל: אני מצטער שהדיון קצת התארך ולכן אני חייב לעזוב.

צבי פישל: אמרנו כבר בדיון הראשון של ועדת הבריאות, שזה דבר שהיה חסר וטוב שהוא קיים.

צבי פישל: בדיעבד אחרי שנה אנחנו מבינים עד כמה נכון שוועדת הבריאות קיימת בצורה עצמאית.

צבי פישל: אני חושב שוועדת הבריאות אתך ועם כל חברי הוועדה נתנה את המשקל הראוי לנושא הבריאות במדינת ישראל.

צבי פישל: הוועדה מהווה שגריר של מערכת הבריאות כולה, ואגיד מהכיוון שלי, גם שגריר נאמן מאוד וחשוב של מערכת בריאות הנפש, שהקול שלה כמעט ולא נשמע בשנים שעברו, ואילו בשנים האחרונות אנחנו בסוג של מהלך, שחברנו עם אנשים טובים מאוד, כמוך, ועם כל מיני אנשים במשרד, עם שר הבריאות וכולי, כדי להוביל את מערך בריאות הנפש למקום שהוא צריך להיות בו כדי לתת מערכת טובה.

צבי פישל: בתוך השדה הזה של הבריאות הבאת את המשקל של הבריאות לא רק בפרלמנט, לא רק מול משרד הבריאות אלא גם בקהילה, גם בציבור.

צבי פישל: את דמות שנחשבת עכשיו מאוד בנושא הבריאות.

צבי פישל: האנרגיות שלך, מצד אחד, והבקיאות שלך, הידע וההתעסקות בנושא, מצד שני, מביאים לכך שאת עומדת כמשקל, שהוועדה ואת בראשה עומדת כמשקל חשוב להישמע ולהשפיע מול גורמים אחרים בשדה הזה, מול קופות החולים, מול בתי החולים, מול משרד הבריאות ומול משרדים אחרים.

צבי פישל: אני שמח מאוד שהייתי שותף בתהליך הזה.

עידית סילמן: יועץ.

צבי פישל: אני שמח מאוד שאני חבר, יועץ, מכיר ושומע, ואולי גם מתנגח לפעמים.

צבי פישל: את יודעת שיש מהלך אחד שאני לא שמח בו, שעשית אותו בלי תג מחיר שהוא מספיק טוב להביא יותר כסף למערכת, אבל זה בסדר.

צבי פישל: אולי זה אחד הנושאים שלמדתי, ואני חושב שצריך ללמוד, שהפרלמנט הוא פוליטי ואי אפשר להתעלם מכך לצערי.

צבי פישל: החלק הפוליטי מביא לכך שהשיקולים הם לא תמיד הכי נכונים לנו כאנשי המקצוע, אבל זה בסדר, זה חלק מהמשחק הדמוקרטי וטוב שזה קורה.

צבי פישל: המון תודה על השנה הזאת.

צבי פישל: אני מקווה מאוד שאת, או מי שיחליף אותך בוועדה הזאת אחר כך ימשיך באותה עשייה, באותה אנרגיה, באותה דומיננטיות, באותו ידע וישמור את המקום החם בלב שיש לו אלינו, אל בריאות הנפש והפסיכיאטריה הישראלית.

צבי פישל: תודה.

עידית סילמן: אמן.

עידית סילמן: אני יכולה להבטיח לך שלא משנה באיזה מקום אני אהיה, אהיה שליחה נאמנה שלכם בוודאי.

צבי פישל: אני בטוח.

עידית סילמן: תודה רבה על כל שיתוף הפעולה לאורך הדרך, ואני בטוחה שעוד נכונו לנו ימים ארוכים, טובים ויפים של עבודה ביחד.

עידית סילמן: חבר הכנסת אלון טל הוא חבר כנסת מאוד סביבתי, פרופסור, שמגיע מן התחום הזה של אקלים וסביבה וההשפעה שלהם על הבריאות.

עידית סילמן: זכית לפתוח פה ועדת משנה, שעבדה באופן יפה.

עידית סילמן: אני מאמינה שעוד נכונו לך אתגרים גדולים בתחום הזה.

עידית סילמן: בבקשה.

אלון טל: תודה רבה, גברתי היושבת-ראש, עידית.

אלון טל: אני רוצה לפתוח דווקא בנימה אישית.

אלון טל: השנה משפחתי התמודדה עם שני משברים בריאותיים, גם אשתי וגם אימא שלי היו הרבה בבית חולים.

אלון טל: אני חושב שבשבילי החוויה האישית הזאת פתאום המחישה את החשיבות של הוועדה בראשותך ושל כל מה שאת מנסה לעשות, מה שכולנו מנסים לעשות, משום שלעם ישראל מגיעה מערכת בריאות מעולה, לא טובה אלא מעולה.

אלון טל: בשבילי היה מאוד מאוד חשוב להשתתף בדיונים.

אלון טל: אני גם מסכים שדיוני הוועדה החזירו אותי 20 שנה אחורה, כאשר הייתי תושב הערבה ונאלצנו לעזוב בגלל רמת הטיפול בבית החולים יוספטל, שסגן השר לשעבר הזכיר כבר.

אלון טל: בשבילי הדגש כל הזמן הוא לא לשכוח את הפריפריה ואת הפערים.

אלון טל: זה היה אחד הדגשים שלך, ואני בתור איש אקדמיה הייתי מסכם את זה.

אלון טל: עשית הרבה גם מבחינת מודעות, אבל מעבר למודעות.

אלון טל: עוד נושא שחזר על עצמו פעם אחר פעם הוא האתגר של הצפיפות.

אלון טל: ישראל גדלה ב-2% בשנה ואנחנו לא מוכנים כמערכת.

אלון טל: עסקת הרבה מאוד בכיבוי שרפות ועשינו את המיטב.

אלון טל: עלינו להבין שעד שנת 2050 נצטרך עוד 35,000 מיטות בבתי חולים, נצטרך להכשיר כנראה סדר גודל של עוד 58,000 רופאים מעבר למה שיש לנו היום, אולי 35,000, תלוי בתחזית, אבל המערכת לא בנויה לזה.

אלון טל: אנחנו עושים שינויים אינקרמנטליים וחייבים לחשוב לטווח ארוך.

אלון טל: אבל אני חושב שהדיונים כאן הוכיחו את החשיבות של ועדת בריאות עצמאית.

אלון טל: אני רוצה להדגיש את ההבדל בין הוועדה בראשותי לבין ועדת האם.

אלון טל: ועדת המשנה, שעסקה בהשפעת הסביבה והאקלים על הבריאות, עסקה במניעה.

אלון טל: לרוב ועדת בריאות עוסקת בטיפול אחרי שאנשים כבר חולים, אבל מה לעשות, אפשר למנוע חלק ניכר מן התחלואה אם רק נשכיל.

אלון טל: וכמובן שהסביבה היא מקור משמעותי.

אלון טל: במהלך השנה האחרונה – ואני רוצה להודות לך גברתי היושבת-ראש כי בלעדיך ובלי הפתיחות שלך והעבודה שלך לא היינו מקבלים את הוועדה – עסקנו באין-ספור סוגיות.

אלון טל: אזכיר רק כמה מהן.

אלון טל: מפרץ אילת – מקום בו יש פי 16 שיעור סרטן באזורים מסוימים ביחס לשאר ישראל.

אלון טל: קיימנו על זה שני דיונים.

אלון טל: לדעתי היינו צריכים לעשות יותר, אבל תודה לממשלת ישראל שיש החלטה לפנות את התעשייה המזהמת, אבל אז חייבים לפקח.

אלון טל: פה בהחלט יש מה לעשות.

אלון טל: קמיני עצים – שליש ממזה

אלון טל: מי האוויר בחורף – מי ידע, אבל למדנו בדיוני ועדת המשנה – הם מקמיני עצים.

אלון טל: צריך להתמודד עם הסיפור הזה.

אלון טל: אזבסט – שלב ב' של תוכנית המשרד להגנת הסביבה לפינוי אזבסט מתמהמה.

אלון טל: מדוע?

אלון טל: מדובר במסרטן חמור מאוד, ובעיקר בצפון בפריפריה אנשים מחכים ובינתיים העזרה לא מגיעה.

אלון טל: שטחים פתוחים – בדרך כלל אנחנו מדברים על זה בהקשר אקולוגי אבל יש לזה גם השפעה בריאותית.

אלון טל: דנו בכך בשני דיונים, עד כמה חשוב לבריאות הנפש לאפשר לציבור, בעיקר לילדים, לצאת ולהתנער מן העיר הסואנת ולהתחבר עם השטח הפתוח והמרחב הפתוח.

אלון טל: גם רעש, מסתבר, פוגע בבריאות, אפילו בעוברים של נשים הרות.

אלון טל: יש לנו בעיה בישראל, הרעש מתגבר ככל שהמדינה מצטופפת ונצטרך לטפל בזה.

יעקב ליצמן: ובעיקר בכנסת.

אלון טל: בכנסת באמת הייתה שנה רועשת במיוחד.

אלון טל: דיברנו גם על זיהום אוויר בתוך מבנים – רוב הזמן של הציבור הוא בתוך בתים, אבל כמעט כל החקיקה וכל ההסדרה היא רק על זיהום אוויר בחוץ.

אלון טל: הוא חשוב אבל אנשים מבלים 90% משעות היממה בתוך הבתים.

אלון טל: אין על זה הסדרה.

אלון טל: נצטרך לקדם את זה, גם בכנסת וגם במשרד להגנת הסביבה.

אלון טל: שינוי אקלים – לא התחלת לדבר על זה, אבל קיימנו על זה שני דיונים.

אלון טל: ברור שמווקטורים חדשים למחלות שהגיעו עם האקלים החדש, משרפות שמתפרצות עכשיו בתדירות גבוהה יותר, שינוי האקלים ישפיע על הבריאות.

אלון טל: חייבים לחשוב על זה.

אלון טל: ואכן חשבנו על הצללה, זה אחד הדברים הפשוטים שאפשר לעשות.

אלון טל: ואחרון חביב, מדינת ישראל חייבת לקדם את הטיפול בכימיקלים הנצחיים, מה שנקרא PFAS.

אלון טל: בעולם כולו כבר 20 שנים יש הסדרה.

אלון טל: מישהו מן המשרד להגנת הסביבה מתמהמה.

אלון טל: אין סיבה לכך.

אלון טל: יש לזה תחליפים.

אלון טל: על כל פנים, גברתי היושבת-ראש, אני יכול להגיד עוד ועוד אבל הדיונים האלה התקיימו באמת בזכות הנכונות שלך להקים את הוועדה.

אלון טל: אני מודה לך באופן אישי על הגיבוי.

אלון טל: לסיום, אני חייב להגיד תודה לצוות, ענת כהן שמואל ואורית ארז.

אלון טל: אני יודע שיש לכם עניין עם יושבת-ראש שהיא נמרצת מאוד.

אלון טל: אני לא יודע אם אגיע לרמה כזו של מרץ אבל ניסיתי גם כן, ועבדתם קשה, וכל הזמן דרשנו עוד ועוד דיונים.

אלון טל: אני מודה לכם שעשיתם את המיטב להיענות ואני מצפה לעבוד אתכם בעתיד.

אלון טל: תודה רבה על כל ההתגייסות ושיתוף הפעולה, הערכתי את זה מאוד.

אלון טל: ולכל חברי הוועדה, טטיאנה מזרסקי שמתמידה וכל מי שהגיע לדיונים, וגם לצוות שלי, תודה רבה.

אלון טל: אני מקווה שנוכל לעשות עוד, אבל עשינו מה שיכולנו בשנה האחרונה.

עידית סילמן: תודה רבה חבר הכנסת אלון טל.

עידית סילמן: אנחנו נעבור לזום לפרופ' איציק קרייס משיבא, שנמצא ביחד עם פרופ' ארנון אפק.

עידית סילמן: אנחנו רואים אתכם בזום עם הדגלים של שיבא מאחוריכם.

עידית סילמן: קודם כול, תודה רבה על היותכם פורצי דרך, להיות מרכז-על במדינת ישראל, בית חולים-על, אבל גם להיות פורץ דרך בהרבה תחומים ולהוביל סדר יום ומדיניות בבריאות זה לא דבר של מה בכך.

עידית סילמן: ראינו את זה גם בקורונה וגם בעוד הרבה דברים אחרים שאתם עושים ביום-יום שלכם.

עידית סילמן: בעיקר אנחנו רוצים להודות לכם, קודם כול על כך שהייתם בית חם עבורנו, עבור הוועדה, גם בסיורים שלה, גם בלמידה שלה, גם בשותפות, מנטורים מדהימים לעולם שרק התחילו לגלות אותו כאן בכנסת.

עידית סילמן: אתם בית חולים שהוא פורץ דרך בכל כך הרבה מובנים, שלא רק שהגענו אליכם הרבה ולמדנו מכם הרבה אלא באמת העלינו כאן לשולחן הדיונים המון נושאים שאתם הבאתם והצלחנו ביחד אתכם להביא הרבה פתרונות לתוך מערכת הבריאות.

עידית סילמן: אני בטוחה שעוד נכונו לכם תפקידים גדולים בעולם הבריאות ואנחנו תמיד נישאר ונהיה לצדכם, גם נלמד מכם וגם נסייע בכל מה שרק אפשר.

עידית סילמן: פרופ' קרייס, בבקשה.

יצחק קרייס: תודה רבה על ההקדמה.

יצחק קרייס: אני רואה שבחרתם לשים בזום רק את אלה שמפרגנים לנו, שמחייכים כשאת אומרת את הדברים על שיבא.

עידית סילמן: השאר מחייכים בליבם.

עידית סילמן: הם יודעים שאם הם יחייכו בגדול זה יעלה להם הרבה כסף, אז הם מחייכים בלב.

יצחק קרייס: נכון, סיגל רגב מחייכת, חיים פרננדס – אני לא רואה אותו אבל אני שומע אותו מחייך מאחורי הזום.

יצחק קרייס: את מצליחה לעשות בשנה האחרונה משהו שאנחנו לא תמיד מצליחים לעשות אצלנו, לחבר את כולם ביחד, שזה כשלעצמו דבר טוב במערכת הבריאות.

יצחק קרייס: אז אני שמח שהשותפים שלנו נמצאים כאן.

יצחק קרייס: ארנון אפק הוא גם ממלא מקום יושב-ראש איגוד מנהלי בתי החולים אז אני שמח שהוא אתנו כאן.

יצחק קרייס: רציתי להביע הערכה ותודה על השנה הזאת שעברנו אתך.

יצחק קרייס: כשאנחנו חושבים על הנקודה שהתמנית להיות יושבת-ראש ועדת הבריאות והוקמה הוועדה אנחנו מנסים לחשוב איך עבדנו קודם, איך במדינה הזאת לא הייתה ועדת כנסת שעסקה רק בבריאות.

יצחק קרייס: כולנו היינו פה ואיכשהו הסתדרנו, הייתה ועדת העבודה, הרווחה והבריאות, ולמרות שהייתה קורונה במשך שנתיים והגענו לשיא המרכזיות של הבריאות במערכות הישראליות אי אפשר לחשוב היום על מצב שבו לא הייתה ועדת בריאות.

יצחק קרייס: אני זוכר את הימים שבהם היה דיון האם להקים את הוועדה ומי יעמוד בראשה.

יצחק קרייס: הדבר הראשון היה החלטה חשובה להקים את הוועדה, ההחלטה השנייה הייתה לשים בראש הוועדה את מי שהיא יושבת-ראש הקואליציה.

יצחק קרייס: גם בזה לא האמנו, שלתוך המערכת הזאת נכנסת פונקציה – גם אישיות, אבל לא הכרנו אותך – שהיא יושבת-ראש הקואליציה.

יצחק קרייס: קודם כול זה היה סימן טוב מאוד.

יצחק קרייס: ואז חיכינו.

יצחק קרייס: אמרנו: אוקיי, פוליטית או ארגונית זה דבר מצוין אבל בואו נראה מה עושה המנגנון הזה שנקרא ועדת בריאות.

יצחק קרייס: המערכת גילתה גם מנהיגה וגם שותפה וגם מישהי שיש לה חזון והיא רוצה להוביל ורוצה לשנות לאורך כל הדרך.

יצחק קרייס: גם כשלא הסכמנו, גם כשאנחנו לא קיבלנו את כל מה שחשבנו שנכון, גם כשאמרת לנו, מה שנורא מעצבן אותנו, שיש גם שותפים אחרים במערכת, כמו קופות החולים, שלהן יש אינטרסים אחרים ובתי חולים ציבוריים שהם לא בתי חולים ממשלתיים ויש עוד גופים אחרים שצריך להתחשב בהם והם חלק מן המערכת.

יצחק קרייס: גם כשאמרת לנו את זה וייצגת את כולם עדיין הרגשנו משהו חשוב מאוד שהשתנה במערכת הבריאות, והוא הקשבה, שיח.

יצחק קרייס: היה לנו מקום שיכולנו לבוא אליו והיה לנו גוף שיכולנו לדבר אתו.

יצחק קרייס: זה ליווה אותנו – שכחנו כבר את הימים האלה כי המדינה הזאת רצה כל כך מהר – כאשר בנינו את התקציב של השנה שעברה ואת חוק ההסדרים של השנה שעברה, את חוק הקאפ, והרגשנו שאת היית אתנו ברגע הכי חשוב שלנו, שקבע את העתיד שלנו לחמש השנים הקרובות.

יצחק קרייס: אני מזכיר לך שקבענו שהוא יהיה לארבע שנים.

יצחק קרייס: בנקודת הזמן הזאת שהיינו צריכים אותך, לא רק הקשבת לנו אלא גם מאוד מאוד כיוונת אותנו לכיוונים הנכונים.

יצחק קרייס: אז על זה תודה והערכה.

יצחק קרייס: זה משפיע על המקום הזה להרבה שנים קדימה.

יצחק קרייס: היית אתנו בנקודות החשובות במאבק המתמחים.

יצחק קרייס: היית אתנו בנקודות החשובות במאבק נגד האלימות במערכת הבריאות, בקורונה, אפילו באוקראינה היית אתנו, בנקודות הזמן החשובות שבהן אף אחד לא רצה להקשיב למה צריך לעשות את זה, ואת ליווית אותנו.

יצחק קרייס: לומר את האמת, אני רוצה להגיד תודה גם לחברי הוועדה.

יצחק קרייס: אני אומר את האמת, אני לא מכיר את כולם, אני גם לא יודע מי נמצא שם.

יצחק קרייס: חשוב לי שדרכך תועבר התודה.

יצחק קרייס: ברור לי שזה עבודת צוות ויש שם הרבה אנשים שאנחנו צריכים להביע בפניהם הערכה ולהגיד להם תודה.

יצחק קרייס: לך, חברת הכנסת עידית סילמן, שמורה זכות בחתיכת היסטוריה הזאת של השנה האחרונה.

יצחק קרייס: השפעת על מערכת הבריאות בישראל.

יצחק קרייס: ההיסטוריה של הוועדה, העובדה שלקחת אותנו – לא הרבה אנשים יכולים לעשות את זה – משנתיים של עיסוק בדבר חשוב מאוד, אבל הוא לא הדבר היחיד שקובע את העתיד שלנו, הקורונה היא לא הדבר היחיד שקובע את העתיד שלנו, ולהעביר אותנו לשנת מעבר לדרך, לחזון, להסתכלות קדימה, לחיבור הגורמים השונים – היה לך חלק חשוב בזה.

יצחק קרייס: השיח שנוצר בזכות ועדת הבריאות גרם לדברים מאוד מאוד טובים שקורים, גם כשאנחנו לא מסכימים.

יצחק קרייס: שמור לך על זה מקום בהיסטוריה של מערכת הבריאות בישראל, שילמדו אותה.

יצחק קרייס: אני גם רוצה להגיד לך באופן אישי תודה על השותפות ועל החברות.

יצחק קרייס: לדעתי היית אצלנו יותר, גם בשטח, בפסיכיאטריה של הילד, בהפרעות אכילה, במרפאת חווה, האם והילוד, במיון.

עידית סילמן: גם אתמול בערב היינו אצלכם.

יצחק קרייס: לדעתי היית אצלנו יותר מאשר הזמן שחלק מן ההנהלה נמצא במקומות האלה.

יצחק קרייס: אל תביכי אותנו בפעם הבאה, תעשי את זה כפי שצריך.

יצחק קרייס: אני מודה לך על זה, מודה לך על השותפות, מודה לך על האוזן הקשבת, מודה לך באופן אישי על כך שסבלת אותנו.

יצחק קרייס: אנחנו גוף לא קל.

יצחק קרייס: כולנו בטוחים שאנחנו יודעים הכול ואנחנו מאוד מאוד משוכנעים באמת שלנו, בצדקת הדרך, והקשבת לנו ושמעת אותנו, אז תודה באופן אישי.

יצחק קרייס: אני רוצה לאחל לך שתמשיכי להיות גורם משפיע במערכת הבריאות בישראל.

יצחק קרייס: ארנון אמר לי לא לדבר פוליטית, לדבר רק מקצועית, אבל בישראל אפילו להגיד שלום זה בדיחה פוליטית, אז אני נזהר מאוד.

טטיאנה (טניה) מזרסקי: איזה שלום?

טטיאנה (טניה) מזרסקי: שלום חדש?

טטיאנה (טניה) מזרסקי: שלום עכשיו?

יצחק קרייס: אני רוצה לאחל שיהיה לך טוב.

עידית סילמן: תודה.

עידית סילמן: שיהיה לכולנו טוב, בעזרת השם.

יצחק קרייס: שתדעי ימים טובים ושתמשיכי להשפיע על מערכת הבריאות בישראל.

יצחק קרייס: בהצלחה.

עידית סילמן: תודה רבה.

עידית סילמן: פרופ' ארנון אפק, תודה גם לך.

עידית סילמן: אם אתה רוצה לומר כמה מילים אנחנו נשמח לשמוע.

עידית סילמן: ארנון נתן לי את אחד הטיפים הטובים.

עידית סילמן: הוא אמר לי: סילמן, תקשיבי, לא צריך להמציא הכול מחדש.

עידית סילמן: כאשר הגעתי למשרד הבריאות לקחתי את כל הדוחות הקודמים של הוועדות, של הדברים שנעשו, ועשו דברים טובים, ופשוט הבאתי אותם כהמלצות גם למנכ"ל הבא.

עידית סילמן: ידעתי לעשות את עבודת הסנכרון בצורה טובה, לקחת ממה שאנשים עשו טוב ולהמשיך את זה הלאה.

עידית סילמן: למען האמת קיבלתי גם את הטיפים של ארנון והסתמכתי על הדברים שלו ולא המצאנו את הגלגל מחדש.

עידית סילמן: לקחנו את הדברים הטובים שכל קודמינו עשו, למדנו מהם ופשוט העברנו את המקל הלאה.

ארנון אפק: אגיד ממש בקצרה את הדבר הבא: קודם כול, לנו עזרת מאוד.

ארנון אפק: אני מדבר בכלל על מערכת הבריאות אבל גם עלינו, כאנשים שנמצאים שם עם הרבה מאוד אחריות על בתי החולים, כל אחד במקומו.

ארנון אפק: עזרת לנו ברמה האישית בראש ובראשונה כי הקשבת לנו, ולא תמיד פשוט להקשיב, וכי ידעת לאזן, וכי הרגשנו שבוועדת הבריאות בראשותך, שכוללת כמובן גם עוד הרבה מאוד חברי כנסת שבאים ואכפת להם וצוות הוועדה שעובד שם מאחורי הקלעים, הרגשנו שיש לנו שם אוזן קשבת.

ארנון אפק: רק על זה מגיעה לך תודה רבה.

ארנון אפק: אבל גם על הדרך והנעימות והרצון הטוב וזה שהגעת אלינו.

ארנון אפק: אזכיר, לא כולם יודעים, אבל היא הבטיחה לפרמדיקים להיות אצלם בכנס והבטיחה למנהלי בתי החולים להיות בכנס שלנו, ונסעת באותו יום מצפון לדרום רק כדי להגיד את דבריך.

ארנון אפק: זה לא מובן מאליו, אף אחד לא קיבל את זה מעולם כמובן מאליו.

ארנון אפק: אז רציתי להגיד לך קודם כול תודה רבה מכל הלב בשמי ובשם כל מנהלי בתי החולים ולאחל לך – הכי חשוב לדעתי זה בריאות, אבל מעבר לזה גם הרבה מאוד הצלחה.

עידית סילמן: תודה רבה.

עידית סילמן: תודה רבה לכם בבית חולים שיבא, שאתם מגדלור של עשייה משמעותית בתוך מערכת הבריאות וזכינו ללמוד מכם המון, ואנחנו עוד נזכה, ככל הנראה.

עידית סילמן: נעבור לסיגל רגב, מנכ"לית קופת חולים מאוחדת שנמצאת אתנו בזום.

עידית סילמן: דיבר עליה פרופ' קרייס, אז הנה היא.

סיגל רגב: שלום לכולם.

סיגל רגב: אני שמחה מאוד להיות פה.

סיגל רגב: אמנם אני בזום ובחו"ל אבל אמרתי שאני לא מפספסת את זה אפילו לשנייה.

סיגל רגב: הנה אסנת לב ציון שנמצאת איתי.

עידית סילמן: שלום אסנת לבציון, מנהלת בית חולים שמיר (אסף הרופא).

סיגל רגב: אני שמחה מאוד.

סיגל רגב: שמעתי עד עכשיו שאנשים באו להגיד לך, עידית, תודה, ולוועדה – זה דבר גדול, וזה לא סתם, זה ראשי המערכת.

סיגל רגב: זה שיש לנו ועדת בריאות אחרי כל כך הרבה שנים שאנחנו אומרים שצריך להפריד את זה מוועדת העבודה והרווחה, שיש חשיבות לבריאות – אף אחד לא הקשיב לנו, אמרו: בסדר, יש גם בריאות.

סיגל רגב: אנחנו נמצאים עכשיו ב-OECD וגם פה, דרך אגב, לא מדברים על בריאות כנושא מאוד מאוד חשוב.

סיגל רגב: הם חזרו בחזרה לכלכלה, לנפט, לכך שהולך להיות מחסור במזון.

סיגל רגב: גם כאן הבריאות נשחקה.

סיגל רגב: אני חושבת שזה שיש לנו ועדת בריאות ואת התעקשת שתהיה הפרדה של הבריאות ושתהיה לנו ועדה, זה אולי הדבר הכי חשוב.

סיגל רגב: רואים את המקצועיות ואת מגוון הנושאים הרחב שדיברתם עליו: העברת חוק הקאפ, עם רגישות לקופות חולים קטנות, שאף פעם זה לא היה.

סיגל רגב: יכולנו להעלות את זה.

סיגל רגב: למדת את זה, העמקתם בזה, הכנסתם פנימה, הבנתם את המשמעות, גם הכלכלית וגם מה זה עושה.

סיגל רגב: אני היום מנכ"לית של קופת חולים קטנה.

סיגל רגב: אני מודה לכם על המכשירים, על נושא האלימות שדנו בו רק הבוקר, על כל הנושאים שדנתם עליהם.

סיגל רגב: עליך, על האישיות שלך, שאת תמיד עונה 24/7, שם בשביל כולם, מבינה, לומדת, מבקשת חומרים, קוראת.

סיגל רגב: לדעתי זה שדווקא את, שאת גם מכירה את המערכת ובאת מתוך המערכת, עמדת בראשה, ונכון, היית גם יושבת-ראש הקואליציה אבל גם הכרת את המערכת ובאת מתוך הכרה להבין שצריך לעשות פה שינוי משמעותי מאוד, אחרי הקורונה.

סיגל רגב: הובלת את זה בצורה כזאת וגם לא ויתרת על הדיונים, ובגלל זה כל האנשים שיושבים כאן מגיעים לוועדה ורוצים להגיד לך תודה, לך ולוועדה שהעמיקה.

סיגל רגב: אני חושבת שיש המון נושאים, וגם מה שארנון אמר נכון, שאפשר להביא את הדפים שהכינו קודמינו.

סיגל רגב: אבל אני חושבת שצריכה להיות כאן חשיבה מרעננת, קצת אחרת על המערכת ולהכין אותה לעשור הבא קצת אחרת, עם חשיבה אחרת, בטח אחרי הפנדמיה, היכולות הטכנולוגיות, שיתופי הפעולה בין בתי החולים והקהילה שצריכים להיות מעבר לחברות שיש לנו גם עם שיבא וגם עם פרופ' קרייס, דברים הרבה יותר אמיתיים, שיכולים לתת ערך אמיתי לאזרח.

סיגל רגב: יש לנו מערכת בריאות נהדרת ואין בה מספיק סינרגיה וגם לא אינטגרציה אנכית אמיתית שיכולות בסוף לתת ערך גם לקהילה וגם לבתי החולים.

סיגל רגב: לא "כולה שלי" בבתי החולים ולא "כולה שלי" בקהילה.

סיגל רגב: לדעתי ההפרדה היא יותר מדי גדולה.

סיגל רגב: אני חושבת שזה אחד הנושאים שצריך לטפל בו.

סיגל רגב: לך, עידית, אני מאחלת המון הצלחה.

סיגל רגב: אשמח מאוד לראות אותך שוב מובילה בתחום הבריאות, נושאת בתפקיד משמעותי, ושהוועדה הזאת תמשיך להעמיק בתחום ולהביא כל כך הרבה נושאים לדיון ולעשייה.

סיגל רגב: זה מפה, מפריז.

עידית סילמן: תודה רבה.

עידית סילמן: תמשיכו ליהנות ולהצליח שם ב-OECD.

עידית סילמן: רבים ממערכת הבריאות בישראל נמצאים שם.

עידית סילמן: תודה רבה סיגל, תודה על היותך שותפה.

עידית סילמן: צריך לומר גם שבעלי זכה לעבוד לצדך אולי במשך חודש, אני אפילו לא יודעת כמה.

סיגל רגב: אבל הרבה רעש עשו מזה.

עידית סילמן: כאשר הונח על השולחן הרעיון להקים ועדת בריאות בכנסת הוא נאלץ לעזוב את עבודתו.

עידית סילמן: הוא אהב את המערכת שלכם, אני בטוחה שהוא היה שמח להמשיך לעבוד בה, אבל הוא פינה לי מקום ואני שמחה על כך ומודה על כך.

עידית סילמן: לכל אחד יש את הזמן שלו וזו הייתה באמת החלטה נכונה של מראית עין.

סיגל רגב: תודה רבה לך על הכול.

עידית סילמן: תודה לך על השותפות, גם אז וגם כאן.

עידית סילמן: אנחנו עוד נעשה הרבה טוב ביחד.

עידית סילמן: אנחנו עוברים לחיים פרננדס, מנכ"ל לאומית שירותי בריאות, בזום.

עידית סילמן: צריך לומר, זה מקום שהיה עבורי בית, כאשר חיים פרננדס היה אז סמנכ"ל כספים.

עידית סילמן: גם עבורך, טטיאנה.

עידית סילמן: שתינו באנו מתוך המקום הזה.

עידית סילמן: בבקשה, מנכ"ל לאומית שירותי בריאות.

חיים פרננדס: צוהריים טובים לכולם.

חיים פרננדס: אני פה גם כנציג לאומית שירותי בריאות אבל גם כנציג הפריפריה מתל אביב.

חיים פרננדס: אני לא בפריז ואני לא בתל השומר, אני בפריפריה בתל אביב.

חיים פרננדס: אנסה להגיד מכאן כמה דברים.

חיים פרננדס: קודם כול, אני מצטרף לפרגון הגדול שמגיע לכל הפעילות המדהימה שנעשתה בוועדת הבריאות בתקופה שהכנסת פעלה.

חיים פרננדס: הציגו פה בתחילת הדיון את ההישגים המשמעותיים ואני חושב שבאמת נעשתה פה הרבה מאוד עבודה.

חיים פרננדס: חלק ממנה הוא חקיקה ראשית וחלק הוא תקנות, וחלק בא לידי ביטוי בדיונים שמעלים לסדר היום סוגיות שנמצאות במקום לא טוב, מתוך ציפייה ושאיפה ותקווה שהדברים ישתפרו.

חיים פרננדס: אני חושב שבסך הכול הוועדה ואת, עידית, כמי שעומדת בראש הוועדה, עשיתם עבודה רצינית מאוד וקידמתם הרבה מאוד נושאים בתוך המערכת.

חיים פרננדס: שנית, הדבר המשמעותי ביותר בתוך המערכת הם העובדים שלנו.

חיים פרננדס: צריך כל הזמן לזכור את זה.

חיים פרננדס: המערכת הזאת מונעת מאנשים.

חיים פרננדס: יש בה הרבה דיגיטל ויש בה טכנולוגיה ויש בה תשתיות, אבל גם את הדברים האלה אנשים עושים, אנשים מפעילים, אנשים מקדמים.

חיים פרננדס: חשוב מאוד שכולנו נזכור את זה כשאנחנו בוחנים סוגיות ומנסים לקדם את השירותים ואת הטיפולים למטופלים.

חיים פרננדס: דבר שלישי ואחרון, יש לי בקשה, שמופנית כמובן לכנסת, מופנית לכל מי שיכול להשפיע: המערכת הזו צריכה לקבל יותר משאבים, יותר בולטות ויותר קשב ממה שהיא מקבלת, והחוסרים בה הם גדולים.

חיים פרננדס: על חלק מן הדברים דיברתם בשנה האחרונה בוועדה.

חיים פרננדס: זה יכול להיות בתחום של הרפואה היועצת עם זמני המתנה ארוכים וזה יכול להיות בתחום של בריאות הנפש והתפתחות הילד ומוסדות לאשפוז ממושך – הרבה מאוד חוסרים.

חיים פרננדס: הציפייה והבקשה מכל מי שיוביל את המערכת מן הצד של הממשלה והכנסת אחרי הבחירות היא שהמערכת הזאת תקבל את הבולטות ואת החשיבות שלה בדיוק כמו מערכת הביטחון.

חיים פרננדס: נושאי הבריאות ורמת החיים שלנו ואיכות החיים שלנו ותוחלת החיים שלנו, שמערכת הבריאות היא הכלי המרכזי כדי לקחת אותם למקומות טובים יותר, הם לא פחות חשובים מכל העשייה המבורכת שיש במערכת הביטחון.

חיים פרננדס: זו הבקשה שלי בהזדמנות הזו שאנחנו עושים את הסיכום היום דרך ועדת הבריאות של הכנסת, לשים את מערכת הבריאות במקום שהוא לא נופל ממערכת הביטחון.

חיים פרננדס: בקשב, בהקצאת המשאבים ובתעדוף זה הכיוון שאליו אנחנו צריכים לשאוף.

חיים פרננדס: זהו.

חיים פרננדס: אני מאחל לך, עידית, ולכל חברי הוועדה כמובן הצלחה רבה ושניפגש רק בשמחות ובאירועים טובים.

חיים פרננדס: תודה רבה לכולם.

עידית סילמן: תודה רבה חיים פרננדס.

עידית סילמן: נמצאת אתנו כאן שיר כהן, סמנכ"לית ממשל ותקשורת במכבי שירותי בריאות, בבקשה שיר היקרה.

שיר כהן: אני מצטרפת לברכות החמות.

שיר כהן: לראשונה הוקמה ועדת בריאות.

שיר כהן: זה דבר שצריך להמשיך אותו גם בכנסת הבאה.

שיר כהן: אני מברכת אותך על כך שנלחמת על הדבר הזה ושמת את הבריאות על המפה בצורה החזקה ביותר.

שיר כהן: הזמינות שלך לא הייתה ברורה מאליה.

שיר כהן: כל בעיה שהייתה, גם לנו, גם לבתי החולים, גם בשיא המשברים הפוליטיים ידעת לענות ולדבר גם איתנו וגם איתם ולמצוא את האיזונים הנכונים, ועשית הכול כדי לקבל את ההחלטות הנכונות והמדויקות בשביל אזרחי ישראל ומערכת הבריאות.

שיר כהן: גם העובדים שלנו וההנהלה רואים את הדבר הזה ויודעים שבוועדת הבריאות יש מי שרואה אותם ומסתכל על טובת המערכת כולה.

שיר כהן: הנושאים שעסקתם בהם פה חיזקו את רפואת הקהילה.

שיר כהן: זה לא רק בתי החולים, מערכת הבריאות מבוססת על רפואת הקהילה.

שיר כהן: בחוקים כמו חוק הקאפ, בריאות הנפש, הסדרת מקצועות הבריאות, צמצום פערים בפריפריה, דיוני מעקב על הקורונה.

שיר כהן: האישור האחרון של תקנות מכשירים רפואיים מיוחדים, מה שעשיתם עם הפעלת אישור MRI לקופות החולים זה דבר מבורך, חשוב ונדרש.

עידית סילמן: צריך לומר שעיגנו את זה כבר מדיוני הקאפ.

שיר כהן: חשוב מאוד להעביר את זה גם לקהילה ולא רק לבתי החולים.

שיר כהן: נגעתם גם באתגרים של מערכת הבריאות, שעוד נמצאים וימשיכו לטפל בהם.

שיר כהן: האתגרים הגדולים הם שחיקת התקציבים של קופות החולים, מחסור אקוטי בכוח אדם של רופאים, הזדקנות האוכלוסייה, בעיית זמינות השירותים, שגם חיים דיבר עליה עכשיו, של הרפואה היועצת והתפתחות הילד, זאת הבעיה המרכזית שאנחנו רואים במערכת, וגם עודף רגולציה.

שיר כהן: אז תודה בשם מכבי על כל מה שנעשה בוועדה הזאת, על כך ששמתם את הבריאות על המפה.

שיר כהן: אני מקווה שכך זה יימשך.

שיר כהן: זה צריך להיות גם בכנסת הבאה.

שיר כהן: תודה רבה.

עידית סילמן: אמן.

עידית סילמן: תודה רבה.

עידית סילמן: שיר כהן, תודה על שותפות גדולה מאוד.

עידית סילמן: צריך לומר, הגעת מהכרות גדולה מאוד עם כל הדוברות של הכנסת, של הממשלה, איך המערך הזה מתנהל.

עידית סילמן: הבאת רוח חדשה ובריאה לכל המערכת, ולמכבי בפרט, הוספת להם ודחפת אותם כמה צעדים קדימה.

עידית סילמן: אז קודם כול, גם עבור סיגל, שבאמת אנחנו מברכים אותה גם על השותפות, אני חושבת שהכניסה שלך אל תוך המערכת הזאת היא כניסה נכונה מאוד, אמיצה מאוד.

עידית סילמן: את מוסיפה לה הרבה טוב, וגם למדנו ממך הרבה.

עידית סילמן: את אלופה בתחומך, אין ספק, אז תודה רבה על זה.

עידית סילמן: נמצא אתנו פרופ' מיקי הלברטל בזום.

עידית סילמן: לא מזמן הוא קיבל את הפרופסורה שלו.

עידית סילמן: הוא לא נמצא?

עידית סילמן: אז ד"ר ניקי ליברמן משירותי בריאות כללית נמצא אתנו בזום.

עידית סילמן: זה אחד התפקידים שאף אחד מאתנו ככל הנראה לא היה מסוגל לעשות, בטח לא כמוהו, אולי גם לא היה רוצה להיות במקום שאתה נמצא בו, שהוא מקום חורץ גורלות, מקום לא פשוט בכלל בתוך המערכת.

עידית סילמן: ד"ר ליברמן, בבקשה.

עידית סילמן: הרבה הערכה על מה שאתה עושה.

ניקי ליברמן: תודה רבה.

ניקי ליברמן: אהיה קצר מאוד.

ניקי ליברמן: עקבתי אחר פעילות הוועדה ובאמת עם הפיכתה לוועדת בריאות בלבד סוף-סוף הייתה אוזן קשבת למערכת הבריאות.

ניקי ליברמן: בדיון הקודם על אלימות נגד צוותים אמרת משפט אחד נורא חשוב, שרוב הרפואה עדיין נעשית בקהילה, קרי בארבע קופות החולים, ושם מקבלים טיפול 9.5 מיליון אנשים.

ניקי ליברמן: זה המקום הכי חשוב שהוועדה צריכה בשנה הבאה לקחת בחשבון ולסייע לכל המערכת לקדם את הרפואה הקהילתית.

ניקי ליברמן: אני מברך על מעשייך ועל מעשי כל הוועדה.

ניקי ליברמן: בהצלחה בכנסת הבאה.

עידית סילמן: תודה רבה ד"ר ניקי ליברמן.

עידית סילמן: נעבור לפרופ' מיקי הלברטל, בבקשה.

מיקי הלברטל: זאת הזדמנות טובה.

מיקי הלברטל: אנחנו מכירים כבר תקופה לא קצרה.

מיקי הלברטל: מה שאותי מכתיב זה מערכת הבריאות הציבורית ומערכת הבריאות בכלל.

מיקי הלברטל: אני חייב להגיד שאני מביע את דעתי בצורה פתוחה, לפעמים באסרטיביות, ובוועדה ובך מצאנו פרטנר, ומבחינתי זה הדבר המשמעותי, מישהו שאפשר להעלות בפניו את הנושאים, את הבעייתיות.

מיקי הלברטל: באמת השקעת בזה כמות עתק של זמן ולמדת את הדברים לעומקם, כלומר אי אפשר "למרוח".

מיקי הלברטל: אני חושב שאת והוועדה הייתם פרטנרים שלנו בקידום הרפואה הציבורית במדינת ישראל, ומבחינתי זה הכול.

מיקי הלברטל: לכן הערכה רבה מאוד על פעילות הוועדה ועל הפעילות האישית שלך.

מיקי הלברטל: לא רק זה, גם אמרתי בישיבה הקודמת, את זאת שראו בשטח הרבה פעמים.

מיקי הלברטל: בעצם אנחנו התנהלנו ביחד מתוך מטרה משותפת ועם מחויבות גדולה מאוד.

מיקי הלברטל: אני מצר על כך שזה נפסק.

מיקי הלברטל: אני בטוח שיהיה לזה גם המשך.

מיקי הלברטל: באמת הערכה אישית שלי גדולה מאוד לכל הפעילות המשותפת ביחד.

עידית סילמן: תודה רבה פרופ' הלברטל.

עידית סילמן: אין ספק בכלל, לימדת אותי הרבה שיעורים חשובים בבריאות הציבור, במערכת הציבורית בכלל, ובתור מנהל בית חולים, שעושה שירות אדיר לאוכלוסיית הצפון, תודה רבה לך.

עידית סילמן: בין לבין, כאשר היית בארץ.

עידית סילמן: אני צוחקת.

עידית סילמן: אין כמוך.

עידית סילמן: תודה רבה על זה.

עידית סילמן: אני מאוד מאוד מעריכה את העבודה המשותפת הזו ביחד.

עידית סילמן: נמצא אתנו כאן אלי פולק מאיחוד הצלה.

עידית סילמן: עשינו עם מנכ"ל איחוד הצלה ועם אלי ביר דרך ארוכה מאוד למען כל עולם ההצלה והחירום במדינת ישראל, דרך משותפת שהתחילה בפגישה אקראית ולא מחייבת והתפתחה למחויבות גדולה מאוד, בטח שלי כלפי העולם שלכם, והערכה עצומה על כל מה שאתם עושים.

עידית סילמן: אלי, בבקשה.

אלי פולק: אני כמעט אחרון הדוברים אז נותר לי להצטרף לתודות.

אלי פולק: היו כל כך הרבה תודות, זה לא מובן מאליו.

אלי פולק: אני באמת רוצה להודות לך באופן אישי ולחברי הוועדה ולעוזרי הוועדה.

אלי פולק: נגעתם בכל הנקודות, לפעמים הכואבות ביותר, הקשות ביותר, אולי דברים שאף פעם לא רצו לגעת בהם.

אלי פולק: זאת הייתה שנה של המון המון עשייה.

אלי פולק: אני חושב שצברת כאן הרבה שיאים, ואחד השיאים הוא שהכי הרבה דמעות נשפכו במקום הזה, ויושבת-ראש ועדה שהזילה דמעות בכל כך הרבה נושאים אני חושב שזה משהו מיוחד.

עידית סילמן: לא חשבתי על זה כך, אבל כן.

אלי פולק: זה מראה על אכפתיות, זה מראה על כניסה לעומק הדברים והתייחסות אמיתית לדברים שעולים, ולא רק משהו שעולה אלא משהו אמיתי, שלוקחים מכל הלב.

אלי פולק: ראינו את זה גם בדיונים ובפגישות, להיכנס לעובי הקורה בכל דבר עם אכפתיות אדירה.

אלי פולק: אז באמת תודה רבה.

אלי פולק: אני מצטרף לברכות ולאיחולים של המון בריאות, תרתי משמע, ולא נרחיב.

אלי פולק: בהצלחה רבה.

עידית סילמן: תודה רבה.

עידית סילמן: בבקשה כבודו, ד"ר עמיחי תמיר, שותף גדול לדיונים כאן, לא תמיד מדבר אבל באמת עם לב גדול מאוד.

עמיחי תמיר: כמעט תמיד אני מדבר אבל בקיצור.

עמיחי תמיר: אין מדינה ללא בריאות ורווחה.

עמיחי תמיר: הכול בסופו של יום זה סדר עדיפויות שונה.

עמיחי תמיר: אם אנחנו רוצים לשפר את איכות החיים, לא רק של כל אזרחי המדינה אלא בעיקר של אותם אנשים שמוגדרים כמוחלשים בחברה, אנחנו חייבים לשנות את סדר העדיפויות.

עמיחי תמיר: תודה רבה.

עידית סילמן: תודה רבה לך.

עידית סילמן: עכשיו אנחנו נעבור לכמה סיכומים שלנו, שחשוב לנו להגיד אותם, על הדברים שעברנו כאן, פחות או יותר לפתוח את הצוהר.

עידית סילמן: בטח לא נוכל לסכם את כל מה שהיה פה כי זה ארוך וגדול, אבל אגיד שהוועדה היא רק תחילת הדרך של כולנו בעזרת השם.

עידית סילמן: אני באופן אישי לא סתם נמשכתי לעולם הבריאות.

עידית סילמן: תמיד נדה

עידית סילמן: מתי לראות גם איך רופאים, האנשים הכי משכילים, שמקבלים את הציונים הגבוהים, חלקם גם מבוססים כלכלית, לא כולם צריך לומר, ניגשים לחולה, לא משנה מה מעמדו, לא משנה מאיפה הוא מגיע, מה השקפתו, במענה ובחמלה חסרת תקדים, ברצון עז לעזור, דווקא באותם רגעים שאדם הכי נדרש וזקוק להם.

עידית סילמן: הם היו יכולים לא כל כך לקחת אחריות, אולי טיפה לזלזל, עדיין הלקוח לא יברח מהם, אבל זה לא קורה.

עידית סילמן: הם נמצאים שם, ולמרות שהלקוח כל כולו תלוי בהם, הם מתנהגים למופת, באנושיות מרגשת וחסרת תקדים.

עידית סילמן: אני קיבלתי החלטה שאנחנו נעשה הכול לשרת אתכם, את אנשי מערכת הבריאות, את הקבוצה המדהימה הזאת של עולם הבריאות, וזה זכות אדירה.

עידית סילמן: תאמינו לי, אין פה לא כבוד ולא כסף, ופוליטיקה עולה בבריאות, אבל העולם עומד גם על גמילות חסדים, זה כל עולמנו.

עידית סילמן: באמת מערכת הבריאות מושתתת על עולם מוסרי, על ערבות הדדית לכל אדם – זה לא סתם קלישאות – על הזכות לקבל טיפול.

עידית סילמן: זה הבסיס ביהדות, זה הבסיס לעם ישראל, זה הבסיס שלנו בתור חברה אנושית.

עידית סילמן: אני חושבת שזו מערכת מדהימה, שמהותה אור לעצמנו וכמובן גם אור לגויים.

עידית סילמן: אני מתפללת לקדוש ברוך הוא שאני אמשיך ואצליח לשרת אתכם תמיד באהבה גדולה.

עידית סילמן: אני רוצה להודות כאן לצוות המשפטי של הוועדה, לגל כהן, לענת מימון, לשמרית שקד, לאילת וולברג, לנעה בן שבת ויעל סלנט – באמת צוות אדיר של ייעוץ משפטי, שעמד לרשותנו כל אחד בחקיקה אחרת, בתקנות, בצווים.

עידית סילמן: כולן נשים, צריך לומר, שעשו את עבודתן בתפקיד מאוד מאוד גדול, הרבה פעמים גם בהרמת המורל בחקיקה או בתקנות, בדברים שהיו נראים בלתי סבירים להעביר אותם בצורה כזו.

עידית סילמן: נכון שהתחלנו בקאפ המאוד מאוד משמעותי, ונעה בן שבת היועצת המשפטית ביחד אתכם, באמת עבדתם על זה מאוד מאוד קשה, גם כדי לפרק אותו לגורמים, גם כי היה אחד החוקים שבאמת משפיעים על מערכת הבריאות ארבע וחמש שנים קדימה ויש לנו מחויבות גם כלפי בתי חולים וקופות חולים וידענו שזאת אחת החקיקות הראשונות שיעלו כאן

עידית סילמן: לסדר היום וזה יקבע המון ויעצב את הוועדה.

טטיאנה (טניה) מזרסקי: אני מצטרפת לדבריך.

עידית סילמן: לצוות הוועדה, לענת כהן שמואל מנהלת הוועדה, שהיא לא סתם מנהלת.

עידית סילמן: לקחתי על עצמי את הוועדה בהיותי יושבת-ראש הקואליציה וידעתי מה המחיר של זה – זה לעבוד הרבה שעות ולהיות כאן כל הזמן בתוך הכנסת.

עידית סילמן: זה היה נראה בלתי אפשרי אבל ידעתי שאם לא ננצל את ההזדמנות זה לא יקרה ככל הנראה.

עידית סילמן: הוועדה הזאת קמה כמה חודשים אחרי כל הוועדות האחרות כי היה צריך לפצל אותה, אז לא הייתה לנו שנה שלמה שאנחנו מסכמים אלא הרבה פחות משנה, כי הפסדנו כמה חודשים טובים בכל ענייני הפיצול וההקמה של הוועדה הזו.

עידית סילמן: ועדיין צריך לומר שאנחנו מאוד מאוד מודים לענת, שזרמה אתנו בסוף על השיגעון הגדול הזה, שהצליחה לנהל שתי ועדות ביחד, גם ועדת בריאות וגם ועדת עבודה ורווחה.

עידית סילמן: אולי לא היה כל כך ברור מלכתחילה שזו הולכת להיות ועדה כזו מרכזית.

עידית סילמן: בסוף נפלו עליך שתי ועדות מאוד מאוד גדולות, עם המון עבודה, ועשית את זה ביחד עם אורית ארז, הסגנית שלך, בצורה מדהימה, והיית גם אוזן קשבת.

עידית סילמן: הרבה פעמים, בכל יום רביעי כשעדיין לא נקבע סדר היום, היא תמיד זאת שתקתקה לנו על החלונות ואמרה: יו"ר קואליציה, יו"ר קואליציה, אבל בואי, בחרת גם ועדה, צריך להוציא לו"ז עכשיו.

עידית סילמן: אז תודה על הדד-ליינים הללו.

עידית סילמן: תודה על הלב הרחב, תודה על השעות-לא-שעות, ובעיקר על ההכלה, על היכולת להכיל את כל השיגעונות הגדולים שלנו כדי שנוכל לאכול את הכול בתוך המערכת הזאת.

טטיאנה (טניה) מזרסקי: תודה רבה, ענת, גם ממני.

עידית סילמן: תודה לנעה בן שבת המדהימה, למירב שמעון המדהימה, שי שהפך להיות אח שלנו, למעיין בן עמי, ליעקב דובר הוועדה, ששיגענו אותו חדשות לבקרים כמעט בכל תוצר שיצא מפה ושעבד במסירות גדולה מאוד, ומור אברג'יל שנמצאת בחופשת לידה.

עידית סילמן: גם צריך להודות לדני ונועם, הצלמים של הכנסת, שהיו כאן בכל דיון, גם צילמו, גם תיעדו וגם עשו את זה באהבה גדולה מאוד.

עידית סילמן: שלי לוי ממרכז המחקר והמידע של הכנסת, שליוותה אותנו – היא אחת המקצועיות בכנסת הזאת בעניין עולם הבריאות וכל מה שקשור לזה.

עידית סילמן: אני זוכרת שכאשר באתי אליך, עוד לפני שהייתה לי ועדה, ישבנו ביחד ודנו בדברים.

עידית סילמן: ולצוות המדהים שליווה אותנו, גם פלורה קוך-דוידוביץ, גם רוני בלנק, גם מרב פלג-גבאי, גם ענת מייזל וגדעון זעירא, שהיו אחראים מאחורי הקלעים על כל הדוחות ועל כל העבודה הלא פשוטה.

עידית סילמן: צריך לומר, הממ"מ הוא אחד הדברים המרכזיים שמחזיקים את הכנסת הזו ועליו היא עומדת, עד כמה שנראה לא אז כן.

עידית סילמן: כמעט כל הדיונים שעלו כאן הם שלכם ומכם.

עידית סילמן: תודה לערוץ הכנסת, לצוות הפרוטוקולים וגם לסדרנים, שידעו להעיף אותנו כשצריך ולקבל את הצעקות שלא התפזרנו עדיין.

עידית סילמן: תודה גם להנהלת הכנסת ולצוות המזנון שבאופן קבוע דאג לנו פה לכיבוד ולשתייה.

עידית סילמן: אנחנו נסכם כמה דברים בכמה שקפים.

עידית סילמן: נעשה את זה מהר יחסית.

עידית סילמן: לפני כן, חבר הכנסת אורי מקלב – אני תמיד אמרתי: תהיו מקלבים.

עידית סילמן: לכולם אני אומרת.

אורי מקלב: אנחנו עכשיו אומרים: תהיו סילמנים.

אורי מקלב: את מהווה סמל ודוגמה ליושבת-ראש שאוהבת את הוועדה שלה.

אורי מקלב: בנית חלק מהדי-אן-אי של הוועדה.

אורי מקלב: לפני כן אני רוצה לומר מילה אחת.

אורי מקלב: באתי לכאן כי רציתי אולי אפילו קצת להתוודות על מחשבת פיגול שהייתה בראשי שקשורה לפוליטיקה.

אורי מקלב: כאשר פיצלו את הוועדה הזאת – אני כבר מן הוותיקים פה – כאשר לקחת עליך רק את ועדת הבריאות, היה נראה לי שאת עושה צעד לא כל כך נכון.

אורי מקלב: כאשר זו הייתה ועדת העבודה, הרווחה והבריאות החלק של הרווחה היה נראה יותר דומיננטי.

אורי מקלב: אני לא בודק משקלים אבל זה היה נראה כך, הדיונים בנושא רווחה היו יותר ארוכים ויותר מתוקשרים, אני לא יודע איך לקרוא לזה.

אורי מקלב: ואת לקחת עליך את הוועדה הזאת ועשית ממנה בונבוניירה של ועדה, ועדה ייחודית מאוד.

אורי מקלב: יעידו עליי כאן עוזריי, שאני חבר בוועדות אחרות, לא זכיתי להיות חבר בוועדה הזאת.

אורי מקלב: אני אומר להם: אני רוצה להגיע לוועדת המדע אבל יש לי ועדות אחרות, אני רוצה להגיע לוועדת הבריאות.

אורי מקלב: הדיונים כאן מעניינים מאוד, דברים נכונים שאת דנת בהם, קודם כול במקצועיות רבה ובהתמדה גדולה אבל על כל פרט בעמקות גדולה מאוד ולא הזנחת שום פרט, בצורה לא שטחית אלא עמוקה.

אורי מקלב: הדיונים כאן, השעות שישבת כאן, היה קשה לנתק אותך מן הדיונים.

אורי מקלב: הגופים האחרים שבאים לוועדה מודים מאוד.

אורי מקלב: לא פלא שאנשי איחוד הצלה נמצאים פה, והם גם אמרו לי: איך לא באת להודות לעידית?

אורי מקלב: אז הנה, התנתקתי מוועדת הפנים והגעתי לכאן.

עידית סילמן: אנחנו כבר אחרי פיזור.

עידית סילמן: היינו צריכים לעשות את זה לפני כן.

עידית סילמן: לא הספקנו.

אורי מקלב: גיליתי אצלך יכולות אישיות גבוהות מאוד.

אורי מקלב: אני יכול לומר כך: חריצות, מקצועיות ורגשיות ביחד.

אורי מקלב: שלושת הדברים הללו היו שילוב מנצח.

אורי מקלב: עם ישראל ומדינת ישראל חייבת לך תודה.

עידית סילמן: תודה רבה לך.

עידית סילמן: אני בטוחה שאנחנו נזכה ללמוד ממך עוד, וללמד את כל חברי הכנסת החדשים שיגיעו לכאן בסבב הבא.

אורי מקלב: נראה לי שיש לך שאיפה להיות שרת הבריאות.

אורי מקלב: אני אמליץ.

עידית סילמן: אם אנחנו נהיה שם אז אנחנו ניקח אותך לידנו כדי שתוכל לעזור לנו.

עידית סילמן: אין ספק, תהיו מקלבים.

עידית סילמן: זה אחד הדברים החשובים פה במשכן, באמת במאור פנים, תמיד בחסד, "נושא חן ושכל טוב בעיני אלוהים ואדם" – לא פשוט להיות כזה בעיני כל האנשים פה במשכן, ואתה כזה.

עידית סילמן: אנחנו באמת מודים לך על זה.

אורי מקלב: כתוב לא רק לעשות חסד אלא לרדוף את החסד, זו הדרגה.

אורי מקלב: כשאת רואה עני ברחוב והוא רעב ואת נותנת לו משהו לאכול זה דבר חשוב מאוד, זה עשיית חסד, אבל לרדוף אחרי העני, לראות איפה הוא, לראות איפה אפשר לעזור, איפה יש לקונה, גם כשלא באים אליי ומבקשים ממני, זו הדרגה העליונה יותר של רדיפת חסד, וזה נעשה בוועדה הזאת, רדיפת חסד.

עידית סילמן: תודה רבה חבר הכנסת מקלב, תודה רבה על השותפות הזאת.

אורי מקלב: תודה רבה לכל הצוות, אין כמוכם.

עידית סילמן: נעבור למירי כהן ממשרד הבריאות שנמצאת אתנו, ובאמת עשינו לה הרבה עבודה השנה.

עידית סילמן: מירי, אני לא יודעת מה עשית לפני כן, מה היה התפקיד שלך, אבל נראה לי שהשנה את חיית בכנסת.

עידית סילמן: לא כזה נורא.

אורי מקלב: גם כך היא הייתה הרבה בכנסת, אבל עכשיו הרבה יותר.

מירי כהן: האוטו שלי כבר נוסע אוטומטית לכנסת.

מירי כהן: קודם כול, תודה רבה.

מירי כהן: כל הדוברים אמרו את הדברים בצורה מאוד ברורה לגבי החשיבות, לגבי העשייה.

מירי כהן: אני רוצה להגיד את זה מן הצד שלי.

מירי כהן: ראיתי את הפעילות, ראיתי את המקצועיות, ראיתי את המסירות.

מירי כהן: את אולי שינית גם קצת את חוקי הפיזיקה כי אני ידעתי שביממה יש 24 שעות אבל כנראה יש יותר.

מירי כהן: לפחות ההספקים שלנו והפעילות שהוועדה עשתה ושאת עשית, זה משהו שהוא לא יאומן.

מירי כהן: כולנו ראינו את זה, כל מערכת הבריאות.

מירי כהן: מאתנו זה הצריך הרבה מאוד עבודה.

מירי כהן: ההישג הגדול אולי הוא שהעלית את החשיבות ואת המודעות למערכת הבריאות בכלל, גם בפן המקצועי אבל גם בפן הפוליטי, גם בהיבטים הפוליטיים.

מירי כהן: זה לא דבר מובן מאליו.

מירי כהן: זו המסורת והמורשת שתישאר מן הפעילות שלך.

מירי כהן: אני רואה את זה גם אצלנו.

מירי כהן: הצד ההפוך של המטבע, גם אצלנו במערכת הבריאות וגם במשרד הבריאות, בזכות הפעילות של הוועדה הבינו את החשיבות וראו את החשיבות של פעילות הכנסת ושל הוועדה הזאת.

מירי כהן: בכל הדיונים, בכל ישיבות ההנהלה ובכל פעילות אחרת, הפעילות של הוועדה והפעילות של הכנסת תפסה מקום מאוד מאוד חשוב.

מירי כהן: אז אני רוצה להודות לוועדה.

מירי כהן: אני רוצה להודות לך, עידית, באופן אישי, לצוות המדהים שלך, הזכרת את כולם אז לא אחזור על זה, לכל השותפים, גם לצוות הוועדה, גם לייעוץ המשפטי וגם לצוות הממ"מ ולשלי לוי שעשתה עבודה.

מירי כהן: אחד הדברים המיוחדים שעשית היה מעבר לדיונים.

מירי כהן: כולם ראו את הדיונים אבל נעשתה פעילות מעבר לדיונים בכל הפורומים שאת הקמת בכל נושא, הפעילות שלא קיבלה את אור הזרקורים אבל הייתה סופר חשובה ומראה את החשיבות ואת הרצינות של העבודה שלך והמקצועיות שלך.

מירי כהן: אני מקווה שהמורשת הזאת תישאר גם בהמשך.

מירי כהן: כפי שאמרת, הפעילות התחילה, לא מספיק נעשתה, כלומר התקופה הייתה קצרה מאוד, אבל אני חושבת שהשורשים שאת טבעת פה בוועדה ובפעילות שנעשתה פה יישאו את הפירות גם בהמשך.

מירי כהן: תודה רבה.

עידית סילמן: תודה רבה רבה רבה.

עידית סילמן: היו גם הרבה אי-בהירויות לגבי מה יידון בוועדת הבריאות ומה יידון בוועדת העבודה והרווחה.

עידית סילמן: אני חייבת לומר שאנחנו ויתרנו הרבה, נתנו לוועדות אחרות הרבה דברים כי אמרנו: פעם ראשונה שמרימים ועדה, נפרגן להם, לא ניקח מהם הרבה.

עידית סילמן: אני חושבת שבפעם הבאה זה לא יהיה כך, אבל קטונתי מלהגיד ומי שימלא פה את התפקיד יצטרך לריב ולהתווכח על זה.

עידית סילמן: הקמנו הרבה פורומים אחרי כל דיון כזה או לצורך כל דיון כזה.

עידית סילמן: להרבה דיונים כאן יש דריל-דאון למטה לנושאים מקצועיים, לעולמות תוכן שלמים, והיה צריך להכיר את זה לפני כן.

עידית סילמן: אלה תחומים שלא תמיד מקבלים את אור הזרקורים.

עידית סילמן: הקמנו הרבה פורומים.

עידית סילמן: אחד הפורומים הגדולים הוא קואליציית הארגונים לבריאות האישה.

עידית סילמן: בסוף עשינו גם דיונים פומביים שלה, אבל עשינו הרבה מאחורי הקלעים: דיונים, סיורים.

עידית סילמן: את כל עולם הבריאות סובב עולם חסד גדול מאוד של עמותות וארגונים, למשל איחוד הצלה שאנשיו יושבים פה הוא אחד מהם.

עידית סילמן: לעולם הבריאות יש עולם חסד שלם של עשרות ארגוני מגזר שלישי חברתי והתחלנו לאחד את כולם.

עידית סילמן: את כל ארגוני בריאות האישה איחדנו לקואליציית ארגונים אחת גדולה.

עידית סילמן: לא הכול עובד רק בחקיקה.

עידית סילמן: בהמון דברים עשינו שינויי מדיניות שהם באמת הלכה למעשה גם ללא חקיקה, הרבה צווים שעברו כאן, ובאמת הרבה עבודה משותפת מול המשרד.

עידית סילמן: נעבור בקצרה על המצגת ונציג כמה מספרים.

עידית סילמן: לא נצליח להרחיב כל כך כי אנחנו חייבים לסיים ולעבור לדיון אחר.

עידית סילמן: אנחנו תקצבנו המון כסף, שתוקצב ונידון בוועדה, נערכו המון דיונים.

עידית סילמן: אני מזכירה לכם שהייתה לנו פחות משנה.

עידית סילמן: אישרנו הרבה צווים ותקנות והצעות חוק שנמצאות על שולחן הוועדה.

עידית סילמן: שישה חברי ועדה היו כאן שעות רבות ועשו עבודה מדהימה.

עידית סילמן: פיצלנו והקמנו לראשונה במדינת ישראל ועדת בריאות, שזה אחד הדברים היותר חכמים, שיישארו גם הלאה לדורות.

עידית סילמן: אחד החוקים הראשונים שעלו כאן הוא חוק הקאפ, ההתחשבנות בין קופות החולים לבתי החולים, שהוא חוק על כמעט 20 מיליארד שקלים, כאשר בתוכו היינו צריכים להסתכל על טובתם של קופות החולים ושל בתי החולים, כל אחד עם אינטרסים שונים בתוך המערכת, אבל זו הייתה הזדמנות אמיתית.

עידית סילמן: אני לא חושבת שכל מנכ"לי קופות החולים ובתי החולים, גם לא אנשי הכספים שלהם, ונפגשתי כמעט עם כולם, מבינים את ההתחשבנות הזאת עד הסוף.

עידית סילמן: אחד הכלים החשבונאים היותר מסובכים ומורכבים בכלל שיש בכנסת הזאת, להבין מה בא על חשבון מה ואיך אפשר למתוח את השמיכה.

עידית סילמן: אני חייבת לומר שהשקענו המון המון תקציבים, שהגיעו מתוך הוועדה, שהצלחנו להשיג על הדרך.

עידית סילמן: בתוך מודל התקצוב הזה הוספנו עוד 500 מיליון שקלים.

עידית סילמן: הוספנו הרבה כסף עבור בתי החולים הציבוריים כדי להגיע למשא ומתן בין המשרדים.

עידית סילמן: אני מזכירה לכם שאת סעיף 9, לגבי בתי החולים הציבוריים, לקח לנו המון זמן לאשר, עד לפני כמה חודשים, ושם במשא ומתן ארוך הוספנו עוד 50 מיליון שקלים למערכת.

עידית סילמן: אישרנו 28 מכשירים רפואיים, קודם כול העלינו מחמישה לתשעה MRI.

עידית סילמן: גם במקומות אחרים, נלחמנו על בית חולים לגליל בנהריה, נלחמנו על אריאל, נלחמנו על אילת, נלחמנו על נתיבות, נלחמנו על עוד הרבה מקומות נוספים, שלא היינו אמורים לעגן אותם אך הצלחנו לעגן אותם.

עידית סילמן: 60 מיליון שקלים הבאנו לתקנים לרופאים מתמחים בקהילה.

עידית סילמן: זה כסף שהוועדה השיגה והביאה אותו כתוספתי.

עידית סילמן: עוד 20 מיליון שקלים לתקצוב במחלקות הפנימיות – זה היה הבונוס שקיבלו המחלקות הפנימיות על הקאפ.

עידית סילמן: 30 מיליון שקלים הבאנו למערך לביטחון תזונתי.

עידית סילמן: אני יכולה לומר שעם שר הרווחה מאיר כהן, ביחד פתחנו את המועצה לביטחון התזונתי מחדש, הבאנו לה תקציב אמיתי שהיא תוכל להתנהל איתו.

עידית סילמן: הייתי יושבת-ראש השדולה לביטחון תזונתי.

עידית סילמן: ערכנו כאן לא פעם דיונים על הלחם המלא, שזה ה-Game changer, שאני לא ויתרתי עליו ואני בטוחה שאנחנו נצליח להעביר אותו.

עידית סילמן: דיברנו על כך שכל המחירים הולכים להתייקר.

עידית סילמן: שימו לב, הכול מתייקר, כל המוצרים בפיקוח מתייקרים, מוצרי החלב.

עידית סילמן: צריך לעשות Game changer גם שם.

עידית סילמן: הגבינות הצהובות והשמנת צריכות לצאת ממחירים בפיקוח וצריך להכניס שם דברים בריאים.

עידית סילמן: אנחנו משלמים על סוכרת ועל משקל גוף תקין המון כסף בתוך המערכת וקטיעות גפיים.

עידית סילמן: דיברנו גם על זה, ערכנו דיונים ולראשונה הבאנו את העלויות התקציביות האדירות שזה עולה למערכת הבריאות.

עידית סילמן: הוספנו גם מכשירי MRI לקהילה, כפי שציינה כאן שיר כהן.

עידית סילמן: ראינו את הקהילה כערך.

עידית סילמן: 240 מיליון שקלים תוספת לחוק הקאפ, כי הוספנו גם 100 מיליון שקל, ותכפילו את זה בארבע–חמש שנים קדימה, אנחנו מגיעים לסכומים מטורפים, זה 100 מיליון שקל שתקצבנו.

עידית סילמן: התקצוב הזה הוא כפול מספר השנים אז באמת הבאנו המון כסף.

עידית סילמן: דיברנו על מרכזי רפואה בקהילה; על צמצום פערים אדיר בין המרכז לפריפריה.

עידית סילמן: חברים, אין ספק שנושא בריאות הנפש ומניעת אובדנות –אני גם יושבת-ראש השדולה ביחד עם החברות שלי ויחד עם קטי שטרית בשדולה למניעת אובדנות – שמנו את זה על סדר יומה של הוועדה.

עידית סילמן: לא היה שבוע שלא דנו בזה.

עידית סילמן: רק בשבוע האחרון הבאנו עוד 10 מתמחים לבריאות הנפש.

עידית סילמן: העלינו את הקאפ הפסיכיאטרי, העלינו את המשקולות של בריאות הנפש בתמחור.

עידית סילמן: עשינו שינוי אמיתי, שמוריד סטיגמה ונותן תקווה.

עידית סילמן: קידמנו בריאות נשים.

עידית סילמן: הקמנו את קואליציית בריאות הנשים.

עידית סילמן: לראשונה דיברנו על מערך רפואת החירום והרפואה הדחופה בישראל.

עידית סילמן: מד"א ואיחוד הצלה קיבלו כאן מקום של כבוד לראשונה.

עידית סילמן: הבאנו הסדרת מקצועות – גם פרמדיקים, גם התחלנו לנוע אחורה לכיוון החובשים.

עידית סילמן: לא סתם חוק איחוד מוקדי חירום עשה רעש, לא רק כאן בוועדה אלא במדינת ישראל כולה, כי דיברנו על 8 מיליון השיחות שנכנסות בשנה לרפואה דחופה.

עידית סילמן: אם הצלחנו להציל ולו אחוז אחד מה-8 מיליון, תעשו חשבון כמה אנשים הצלנו בשנה, שהגיעו למענה רפואי מוקדם יותר.

עידית סילמן: רק בשבוע האחרון חברת הכנסת חוה אתי עטיה העלתה כאן את תעריפי האמבולנס וביחד הצמדנו את החקיקות של כולנו, כולנו הגשנו הצעות חוק בעניין הזה, לגבי חולה סיעודי וחולה שנפטר והצלחנו להעביר את זה בקריאה שנייה ושלישית במליאת הכנסת.

עידית סילמן: התעסקנו בפגיעות מיניות במערכת הבריאות.

עידית סילמן: ה-Med too שעלה כאן על שולחן הוועדה – הבאנו רופאות ורופאים שנפגעו, היה כאן המנכ"ל.

עידית סילמן: עשינו שינויי חקיקה כתוצאה מזה, וגם שינויים בתוך מערכת הבריאות.

עידית סילמן: משרד הבריאות לקח את זה לתשומת לבו וערך שינויים.

עידית סילמן: זה עשה כאן רעש גדול ואנחנו שמחים על כך.

עידית סילמן: הסדרת מקצועות הבריאות – גם פרמדיקים; גם עוזרי רופא, שזה חקיקה ראשונית שאני הגשתי, והמשרד גם כיבד אותה, גם הצטרף אליה, גם הביא חקיקה ממשלתית.

עידית סילמן: נסעתי עם ספי מנדלוביץ' לראות את עוזרי הרופא בארצות הברית, לראות איך מסדירים את המקצוע הזה; טיפול באמנויות; רנטגנאים; דימות.

עידית סילמן: החלטנו שמסדירים את עולם הבריאות, שזה מדהים.

עידית סילמן: קיצור זמני ההמתנה גם לבדיקות וניתוחים.

עידית סילמן: דפיברילטורים – עשינו יום שלם בכנסת של דיונים על דפיברילטורים.

עידית סילמן: אגב ימים שלמים של דיונים עשינו גם על סרטן השד, גם על סרטן העור.

עידית סילמן: עשינו ימים שלמים של דיונים שמדברים על בריאות בכנסת.

עידית סילמן: מודל תקצוב חדש לבתי חולים – לראשונה צינור שעובר ישירות ולא מבחני תמיכה נוראיים.

עידית סילמן: מניעת אלימות במרכזים רפואיים – בסוף הבאנו לכך שבאמת הממשלה מקדמת את הנושאים הללו, הורידה חקיקה, של חברי כנסת מתוך הוועדה, למשל של טטיאנה מזרסקי.

עידית סילמן: דיברנו על היערכות מערכת הבריאות להגנה מפני התקפות סייבר.

עידית סילמן: יש לי שיח גם עם משרד ראש הממשלה וגם עם מערך הסייבר, דיברנו על כך שמערכת הבריאות צריכה להיכנס תחת מעטפת הסייבר הארצית של מדינת ישראל ולהיות מוגנת תחתיה.

עידית סילמן: זה בתהליך ואני מאמינה שזה גם ייצא לפועל הלכה למעשה.

עידית סילמן: עשינו גם מעקב ובקרה על החלטות ועדת סל התרופות ועל המתווה של זה על ידי קופות החולים, לאן הולך הכסף, שזה סופר חשוב.

עידית סילמן: חוק ההתחשבנות שהיה כאן; חוק איסור פרסום מידע על נפגעים, שעבר; התליית רישיון של רופא שהורשע בעבירות מין; איחוד מוקדי חירום רפואי, שעבר בקריאה הראשונה בוועדה; הסדרת הפרמדיקים שעבר בקריאה הראשונה; הסדרת עוזרי רופא, שעבר כהצעה ממשלתית; החזר דמי אמבולנס; העברת שירותי הגמילה לקופות החולים; הסדרת מקצוע הרנטגנאים; הסדרת מנתחי התנהגות.

עידית סילמן: גם לגבי הסדר מנתחי התנהגות אנחנו בתהליך.

עידית סילמן: הצלחנו להעביר, גם אני וגם חבר הכנסת יוראי להב הרצנו, החלטת ממשלה על מקצועות הבריאות, שזה קלינאות תקשורת, ריפוי בעיסוק ופיזיותרפיה.

עידית סילמן: הוספנו בהחלטת ממשלה עוד 80 מיליון שקלים ויצרנו תוכנית, שהיא פלסטר זמני, של 80 מיליון שקלים, ותוכנית ארוכת-טווח, תוכנית חמש-שנתית.

עידית סילמן: גם למקצועות הללו נתנו מקום של כבוד ודיברנו על זה המון, גם עם איגוד הפסיכולוגים, גם עם הפסיכולוגיה הציבורית.

עידית סילמן: גם התחלנו לעשות עבודה עם הפסיכולוגיה הציבורית ביחד עם משרד ראש הממשלה, שכבר נעשית ותמשיך.

עידית סילמן: העלינו את נושא בריאות הנפש, כפי שהדגשתי.

עידית סילמן: תקצבנו מרכזי תמיכה נפשית וחוסן בערים מעורבות.

עידית סילמן: באופן אישי גם מהתקציב הקואליציוני שלי תקצבתי את כל מרכזי החוסן שנמצאים ביהודה ושומרון, את ההיבט הקהילתי שלהם.

עידית סילמן: הוספנו מיטות אשפוז למחלקות הפסיכיאטריות.

עידית סילמן: הוספנו הרבה כסף בהפרעות אכילה.

עידית סילמן: הקמנו את השדולה להפרעות אכילה ביחד עם חברת הכנסת לימור תלם מגן והעברנו המון כסף קואליציוני, שהפך להיות תקציב לבסיס לטיפול בהפרעות אכילה, למרכז הרפואי שמיר, למיטות בלניאדו, במעייני הישועה, בעוד הרבה בתי חולים, והרשימה עוד ארוכה, לא נוכל לפרט אותה כאן.

עידית סילמן: נתנו כאן 3 מיליון שקלים למוקד החירום והסיוע של ער"ן.

עידית סילמן: תקצבנו את מערך הפסיכיאטריה הציבורית.

עידית סילמן: טיפול בהתמכרויות במערכת החינוך – זה דבר שגם תקצבתי אותו באופן אישי מתוך התקציב הקואליציוני שלי.

עידית סילמן: הוספנו 10 תקנים למתמחים בתחום הפסיכיאטריה בילדים.

עידית סילמן: המון כסף הוקצב לנושא הפרעות אכילה, כפי שציינו.

עידית סילמן: אנחנו ממש עוברים על היילייטים.

עידית סילמן: נערך סיור של ועדת הבריאות כמעט בכל יום חמישי.

עידית סילמן: לפעמים יצאנו גם ביום ראשון וגם ביום חמישי.

עידית סילמן: ערכנו המון סיורים בשטח, בפריפריה ובמרכז.

עידית סילמן: הסיור האחרון היה אמור להתקיים ביום חמישי האחרון באילת.

עידית סילמן: למדנו על הקשיים וגם העברנו את זה כדי לתקן את המערכת בפועל.

עידית סילמן: כוח אדם במערכת הבריאות – הבנו שזה אחד הכשלים הגדולים שמערכת הבריאות הולכת להיכנס אליו, זה אחד הנושאים הגדולים שהיו כאן בתוך המערכת.

עידית סילמן: דיברנו על נושא המתמחים, שהתחיל מתוך פופוליזם גדול מאוד ועדיין לא נפתר ונמצא עדיין בסדר היום.

עידית סילמן: צריך לומר שאני ליוויתי אותם עוד לפני שהייתי חברת כנסת, וגם פה בהיותי חברת כנסת, את המתמחים.

עידית סילמן: גם בשיקולי האינטרסים השונים של הר"י, של מרשם, ניסינו תמיד לשמוע את כולם ולהביא את העמדות שלהם לידי ביטוי בוועדה.

עידית סילמן: מתווה קיצור תורנויות המתמחים, אני מקווה שהממשלה תזכה לפתור אותו עד שתקום הממשלה הבאה.

עידית סילמן: צריך לומר שגם נסענו לכנסי המדקס.

עידית סילמן: גם עודדנו עלייה של רופאים.

עידית סילמן: עשינו שיתוף פעולה עם נפש בנפש.

עידית סילמן: פתחנו עוד תקנים של 70 סטודנטים לרפואה השנה ויהיו עוד 120 תקנים בשנה הבאה.

עידית סילמן: חזרת ישראלים הלומדים רפואה בחוץ לארץ, ביחד עם ד"ר משה כהן, ועוד הרבה יוזמות טובות.

עידית סילמן: דיברנו על מקצועות הבריאות, ודיברנו על בטיחות ואיכות טיפול הרפואה, שתקצבנו גם בזה את משרד הבריאות מתוך הכספים הקואליציוניים.

עידית סילמן: לגבי הקורונה שליוותה אותנו המון בוועדה, ועוד מעט נתכנס אל תוך סיכום שלה, גם פיקחנו על מעקב אחר החלטות ממשלה, אישור צווי בידוד והוראות שונות.

עידית סילמן: לא עשינו חיים קלים לממשלה.

עידית סילמן: ערכנו גם מעקב אחר חיסוני ילדים, גם חיסוני פוליו, גם אבעבועות הקוף.

עידית סילמן: כל הנושא של התמודדות ילדים ונוער במערכת החינוך לאור הקורונה.

עידית סילמן: התוכנית הממשלתית שהייתה אמורה להתקדם של הפסיכיאטריה, ולא התקדמה.

עידית סילמן: דיברנו על תסמיני הפוסט-קורונה ועל המגפה שאחרי המגפה בבריאות הנפש כתוצאה ממנה.

מירי כהן: וכל זה בפחות משנה?

מירי כהן: פשוט לא להאמין.

עידית סילמן: ממש פחות זמן, כי פתחנו את הוועדה הרבה יותר מאוחר.

עידית סילמן: יש לנו עוד הרבה הישגים.

עידית סילמן: אנחנו נוציא פירוט מסודר, ענת כהן שמואל והצוות ירכזו את כל עבודת הוועדה ואנחנו נשגר אליכם את הפירוט.

עידית סילמן: נפגשנו גם עם פרלמנטים מקבילים אלינו ולמדנו מהם.

עידית סילמן: גם נסענו לחו"ל.

עידית סילמן: גם בדקנו איך אנחנו יכולים להשיק שדולות מקבילות ביחד עם חברי כנסת רבים ולהעלות נושאים, ועשינו את זה.

עידית סילמן: אני חושבת שזה היה אחד הדברים המשמעותיים.

עידית סילמן: אני רוצה להודות לכולכם שליוויתם אותנו, שהייתם אתנו כאן גם בדיוני הוועדה.

עידית סילמן: לא כל מי שרצה לדבר עכשיו בסיכום יכולנו לאפשר לו לדבר כי ממש צמצמנו, העלינו רק כמה אנשים מתוך המערכת.

עידית סילמן: אנחנו נשלח סיכום גדול של הוועדה, על כל הישגיה.

עידית סילמן: אמירה אחת הבאנו לכנסת: יש בריאות.

עידית סילמן: אנחנו באמת מאחלים בריאות לכולם.

עידית סילמן: שוב אני אומרת, גם הטלפונים שלי וגם הטלפונים של הצוות שלי פנויים.

עידית סילמן: פרסמנו אותם לא פעם.

עידית סילמן: פנו אלינו המון.

עידית סילמן: יש לנו פניות ציבור.

עידית סילמן: אנחנו מבקרים בתוך בתי החולים גם את אלה שאנחנו עוזרים להם פעמים רבות ואת אלה שפונים אלינו ומשתדלים לסייע להם, עם הרבה ארגוני חסד גדולים: עזרה למרפא, אחים לרפואה.

עידית סילמן: אם אתחיל לציין את כל מי שעזר לנו פה אנחנו לא נסיים, אבל אני מבטיחה שאנחנו נקדיש לזה את הזמן וניתן את הכבוד.

עידית סילמן: אנחנו מסכמים את הפרק הזה, לא לפני שאגיד תודה גם לצוות האישי שלי, שעונה על כל הטרלול שאני מבקשת ממנו וזמין 24/6, אבל ישר במוצאי שבת הם פותחים את הטלפונים ומקבלים את המשימות הבאות לכל השבוע.

עידית סילמן: אבל בעיקר על כך שהם זמינים לציבור ולאנשים ועוזרים הרבה.

עידית סילמן: יש לכם חלק ענק בסיוע לכל האנשים, שעזרתם להם בהרבה חמלה, בהרבה חסד.

עידית סילמן: אני זוכרת שהצוות שלי לראשונה אמר: מה בריאות?

עידית סילמן: מה נעשה עם זה?

עידית סילמן: לאן נביא את זה?

עידית סילמן: אני חושבת שהיום הם מאוהבים בעולם הזה והם לא היו עוזבים אותו לרגע.

עידית סילמן: תודה רבה לאביבית דדון, שמלווה אותי כבר זמן רב גם כיועצת אישית וגם כחברה טובה, אפשר לומר כבר אחות כי אני רואה אותה יותר מאשר את כל בני המשפחה שלי, אנחנו מבלות יותר שעות ביחד.

עידית סילמן: גם ליעקב שטרן, שבצניעות גדולה מלווה את כל עבודת הוועדה ועושה כאן עבודה נפלאה, ותמיד מקפיד לשמור עליי.

עידית סילמן: הוא אומר לי: סילמן, לא ללכת רחוק מדי, שלושת-רבעי הדרך זה גם טוב, לא להגזים, שהמרוקאית לא ייצא לך עד הסוף בכל פעם.

עידית סילמן: יעקב, תודה רבה, אני מודה לך על זה.

עידית סילמן: הוא באמת שומר עליי מאוד בהרבה היבטים חשובים.

עידית סילמן: לשמעון בן ישי, שנמצא אתנו, שבזמן קצר למד להעריך את העבודה של הצוות היקר שלצדו.

עידית סילמן: ולחנן סטרשנוב, שלא ויתר אף פעם.

עידית סילמן: גם אם הוא ניסה איזה חודש לחזור צפונה, הוא חזר אלינו מהר מאוד.

עידית סילמן: אז תודה רב, חנן, על העבודה ללא לאות.

עידית סילמן: אתם באמת הצוות הפרלמנטרי הכי טוב שיש בכנסת.

עידית סילמן: אין מה לעשות, צריך לומר את האמת.

עידית סילמן: אשריכם.

עידית סילמן: בזה אנחנו נועלים את הדיון.

עידית סילמן: תודה רבה לכולם כולם.